c: text/html

text:
INYIGISHO YO KUWA GATANU W’ICYUMWERU CYA V CY’IGISIBO, C, 12/04/2019
“Naberetse ibikorwa byiza byinshi bituruka kuri Data, none muri ibyo bikorwa icyo munterera amabuye ni ikihe?”
Amasomo: Irya mbere: Yer 20,10-13; Zab 18(17) ,2-3,5-6,7; Yh 10,31-42
Bavandimwe muri Kristu, nimugire amahoro n’umugisha bituruka ku Mana Data na Mwana na Roho Mutagatifu.
Dukomeje urugendo rwacu twegera umunsi mukuru wa Pasika. Ijambo ry’Imana turimo kuzirikana muri iyi minsi riratwereka Yezu mu rugamba rutoroshye n’Abayahudi badashaka kumwemera no kumwakira.
Isomo rya mbere ryo mu gitabo cy’umuhanuzi Yeremiya riradutegurira kuzirikana ku rugamba Yezu arimo kurwana rumutegurira inzira y’umusaraba. Kuvuga ukuri no kuba yaraburiraga umuryango we, ntibyabujije Yeremiya gutotezwa kugeza no ku bo mu muryango bitewe n’uko yavugaga imvugo batifuzaga kumva.
Nyuma y’akaga ko gutwarwa bunyago, abahanura-binyoma babwiraga umuryango w’Imana ko uri hafi guhumurizwa nyamara Yeremiya agakomeza kuwuhamagarira kwisubiraho kugira ngo urokoke uburakari bwari buwutegereje nyamara byarangiye bahuye n’akaga.
Mu Ijambo ry’Imana tuzirikana muri iyi minsi, turababona Yezu bamubaza ibibazo bagamije kumutega imitego kugira ngo babone imbarutso yo kumushinja, turababona bamugisha impaka bashaka kumufata nk’umubeshyi bagambiriye ko ibyo byamubera icyaha, turababona bashaka kumufata ariko ntibikorwe kuko isaha ye yari itaragera.
N’ubwo bwose yahigwaga, n’ubwo bwose hari abari bagambiriye kumuvutsa ubuzima, hari n’abakomezaga kumukurikira bamwemera kandi na we ntiyahwemye kunyura hose agira ineza.
Ivanjiri ya Yohana tuzirikana uyu munsi iteye agahinda. Iratwereka abayahudi bashaka kwicisha Yezu amabuye akababaza mu by’ukuri icyo bashaka kumuziza ati: “ Naberetse ibikorwa byiza byinshi bituruka kuri Data, none muri ibyo bikorwa icyo munterera amabuye ni ikihe?”
Ibyo ni ukuri Yezu yarangwaga n’ineza aho yanyuraga hose, yahagije abantu ibyo kurya n’ibyo kunywa, yaciye bugufi yegera abakene n’abanyabyaha, yagaruriye ikizere kandi agarura mu muryango abari baramaze gucibwa (aha twavuga nk’ababembe) yakizaga indwara zinyuranye, azura abapfuye n’ibindi.
Icyo yari agamije muri ibyo byose kwari ukugira ngo abantu bamenye Imana n’uwo yatagatifuje ikamutuma nyamara amaso yabo ntiyigeze arenga ibyo bimenyetso kuko ubwo yari atangiye kubabwira ku buryo bweruye uwo ari we ni bwo intambara yatangiye ndetse kuba ababwira ko ari umwana w’Imana babifatamo nk’igitutsi atutse Imana.
Hari ibyo umuntu ashobora guhakana ariko hari n’ibindi bigoye cyangwa bidashoboka ko umuntu yahakana. Ibikorwa bya Yezu ntawashoboraga na gato guhakana ko ari ibikorwa byiza kandi bikomoka ku Mana, ni ho Yezu ahera ababwira ko bakagombye kubiheraho bakamenya ko Data amurimo na we akaba muri Data.
Gusa umutima unangiye uba unangiye aho kwemezwa n’ayo magambo ye ahubwo barushijeho kubisha bashaka kumufata, abaca mu myanya y’intoki yisubirira hakurya ya Yorudani kuko isaha ye yari itaragera.
Bavandimwe, Imana ikora byinshi mu buzima bwacu igamije kutwigarurira nyamara rimwe na rimwe ntibigire icyo bidufasha mu kwemera kwacu. Dusabe Nyagasani ingabire yo gufashwa n’ibyo duhura na byo mu buzima bwacu kugira ngo kimwe na bariya bakurikiye Yezu hakurya ya Yorudani batangaza ukwemera kwabo, duhamye ko Yezu ari Nyagasani, biheshe Imana Se ikuzo.
Umubyeyi Bikira Mariya Umwamikazi wa Kibeho akomeze kuduherekeza mu rugendo rwacu rugana kuri Pasika yegereje.
Padiri SIBOMANA Oswald

robotstxt: allowed

filter: keep


text:
Ni ibiganiro byabereye mu Karere ka Kayonza byitabirwa n’urubyiruko rw’ingeri zitandukanye rukora ubucuruzi hirya no hino muri iyi Ntara.
Umutesi Chantal uhagarariye urubyiruko rw’Iburasirazuba yavuze ko ubusanzwe bari bazi ko EBM itabareba nk’urubyiruko kuko akenshi baba bafite igishoro gito.
Ati “ EBM nk’urubyiruko abenshi twumvaga ko ari ikintu kitujyana mu bihombo kuko tuba dufite igishoro gito cyane, ariko mu by’ukuri batwereka ibyiza byayo kandi nk’uko turi urubyiruko tukaba n’imbaraga z’igihugu cyacu tugomba kuba intwari muri buri kimwe cyose, twabasezeranyije ko tugiye gushishikariza n’urundi rubyiruko kuyikoresha kandi tuzabishobora.”
Ndaruhutse Lando ucuruza imiti y’amatungo n’iy’ibihingwa mu Karere ka Kayonza, we yavuze ko ubundi EBM bayifataga nk’imashini y’abacuruzi bakuru bakoresha hejuru ya miliyoni 20 Frw kuzamura.
Ati “ Ikindi twayitekerezagaho ni uko na none igomba gukoreshwa n’abantu bamaze gutera imbere bamaze igihe kinini mu kazi ariko uyu munsi badusobanuriye turabyumva, ni imashini igomba gukoreshwa na buri wese, twamenye ko aho waba uri hose wayikoresha wifashishije ikoranabuhanga.”
Ndaruhutse yavuze ko kuri ubu bagiye kongera imbaraga mu gukoresha EBM no gushishikariza abandi kuyikoresha kugira ngo bafatanye n’abandi mu kubaka igihugu.
Ntihabose Aimable waturutse mu Karere ka Ngoma we yavuze ko kuva mu 2017 ubwo yatangiraga ubucuruzi yahise atangira gukoresha EBM kandi ngo imaze kumufasha mu bugenzuzi bw’ubucuruzi bwe, yavuze ko abataramenya akamaro kayo ari bo bayifata nk’iyaje kubasoresha cyane yemeza ko ahubwo yaje mu kubafasha mu bucuruzi bwabo.
Komiseri wungirije ushinzwe abasora muri RRA, Uwitonze Jean Paulin, yavuze ko bifuza ko abacuruzi bose bakoresha EBM ubu buryo ngo babutangije mu mpera z’umwaka ushize bakaba babwizeyeho kuzafasha abacuruzi mu gukurikirana ubucuruzi bwabo.
Yakomeje agira ati “Hari imyumvire n’abantu bari gukwirakwiza amagambo atari yo kuri EBM, bavuga yuko EBM ica umusoro, ntabwo ari byo EBM ni uburyo bwo gutanga inyemezabuguzi yemewe, iyo ni yo turi gukangurira abantu.”
Komiseri Uwitonze yavuze ko kandi hari abantu bavuga ko EBM ifatwa n’abantu basora arenga miliyoni 20 Frw ku mwaka avuga ko atari byo ahubwo ko ifatwa n’umucuruzi wese, buri wese akaba afata EBM ijyanye n’ubucuruzi afite.
Mu Ntara y’Iburasirazuba hari abacuruzi bagera ku 15 400 bari gukora bamenyekanishije umusoro ku nyungu, abamaze kwitabira gukoresha EBM ni 3400 na ho abandi 12 000 ntibarabasha kuyikoresha.


text:
Ku wa Gatandatu tariki ya 6 Gashyantare ni bwo Papa Francis yagize Padiri Edouard Sinayobye Umushumba mushya wa Diyosezi ya Cyangugu, akaba yari asanzwe ari Umuyobozi wa Seminari Nkuru y’i Nyumba n’umwe mu bapadiri ba diyosei ya Butare.
Amakuru y’ishyirwa ku mwanya rya Musenyeri Sinayobye ryemejwe na Radio Vatican ahagana saa saba z’amanywa.
Musenyeri Sinayobye wabaye Umuyobozi wa Semaninari ya Nyumba iherereye muri Diyosezi ya Butare, asimbuye Musenyeri Bimenyimana Jean Damascène witabye Imana mu mwaka wa 2018 akaba yari amaze imyaka 21 ayobora Diyosezi ya Cyangugu.
Guhera mu myaka ibiri ishize Diyosezi ya Cyangugu yayoborwaga mu nzibacyuho na Musenyeri Célestin Hakizimana, Umushumba wa Diyosezi ya Gikongoro.
Urugendo rwo kwiha Imana rwa Sinayobye wavukiye mu Karere ka Gisagara tariki ya 20 Mata 1966, rwatangiriye mu Iseminari Ntoya yitiriwe Mutagatifu Léon mu mwaka wa 1988, aho yamaze imyaka 6 yose atozwa umurimo w’ubusaseridoti ujyana no kongererwa ubundi bumenyi.
Kuri ubu afite imyaka 54 y’amavuko akaba yaramaze umwaka umwe mu Iseminari Nkuru ya Rutengo hagati y’umwaka wa 1993 na 1994, nyuma asoreza amasomo ye mu bijyanye n’ubuhanga mu by’imitekerereze ndetse n’Iyobokamana (Philosophy and Theology) mu Iseminari Nkuru ya Nyakibanda hagati y’umwaka wa 1994 na 2000.
Yerejwe Ubusaseridoti ku wa 12 Kanama 2000 muri Diyosezi ya Butare, nyuma yaho ahita aba umupadiri muri Katedarali ya Butare aho yari n’Umuyobozi wa Komisiyo ya Diyosezi ishinzwe Ubutabera n’Amahoro kugeza mu mwaka wa 2005 ubwo yagirwaga Padiri Mukuru wa Kiliziya ya Gakoma n’umwe mu bagize Komisiyo ya Diyosezi ishinzwe Ibaruramari.
Siyayobye afite impamyabumenyi y’ikirenga mu Bumenyamana (Spiritual Theology) yakuye muri Kaminuza yitwa “Pontifical Institute of Spirituality Teresianum” iherereye i Rome mu 2013.
Guhera mu mwaka wa 2014, yakoze mu nzego zitandukanye zirimo kuba yari Umuyobozi Mukuru w’Iseminari ya Nyumba, Umwarimu w’iby’iyobokamana mu Iseminari Nkuru ya Nyakibanda ndetse na Kaminuza Gatolika ya Butare, Umunyamabanga wa Komisiyo y’Ivugabutumwa ishinzwe guteza imbere umuhagaro w’ivugabutumwa ndetse akaba yari n’umwe mu bagize Komite ihagararira u Rwanda mu Nama Nkuru ya Kiliziya Gatolika (Eucharistic Congresses).
Sinayobye avuga neza indimi zitandukanye zirimo Ikinyarwanda, Icyongereza, Igifaransa, Igiswahili n’Igitaliyani, akaba ari n’umwanditsi w’ibitabo wamaze gushyira hanze ibitandukanye mu izina rye.
Kimwe mu bitabo yamenyekanyeho cyane ni icyo yanditse ku mabonekerwa y’i Kibeho cyitwa “Les apparitions de la Mère du Verbe à Kibeho” yasohoye mu mwaka wa 2016. Icyo gitabo kiracyagurishwa ku rubuga rw’Amazon, kikaba giha abasomi ishusho yagutse ku bijyanye n’ukigaragaza kwa Bikiramariya i Kibeho mu Karere ka Nyaruguru.
Ikindi gitabo yangitswe cyitwa “Kabeho” gifasha umuntu wese ufite ibikomere byamuhungabanyije mu buzima bwe, hamwe n’icyitwa “Au cœur de la nuit, la lumière: Donner sa vie, une merveille fragile”, icyitwa ‘Jean-Paul II, Pélerin de l’espérance’ n’ibindi.


text:
ABAKURAMBERE N’ABAHANUZI
IGICE CYA 26 - URUGENDO RWO KUVA KU NYANJA ITUKURA UKAGERA KURI SINAYI5
Abisiraheli bongeye gukomeza urugendo rwabo bava ku Nyanja Itukura bayobowe na ya nkingi y’igicu. Ibyari bibakikije byari ibintu bibabaje cyane — imisozi yambaye ubusa kandi y’uruharabuge, ibibaya by’ubukuna, ndetse n’inyanja yari irambuye hakurya, inkombe zayo zari zinyanyagiyeho imirambo y’abanzi babo; nyamara Abisiraheli bari basabwe n’ibyishimo kubera yuko bavuye mu buretwa, kandi igitekerezo cyose cyo kwitotomba cyahosheje. AA 192.1
Ariko bamaze kugenda iminsi itatu babuze amazi. Impamba bari baritwaje yari imaze gushira. Ntibari bafite icyacubya inyota igurumana ubwo bagendaga bananiwe cyane mu bibaya byumagajwe n’izuba. Mose wari uzi neza ako karere, yari azi ibyo abandi batazi. Yari azi ko i Mara, hafi yaho bari bageze, hari amasoko nyamara amazi yayo ntiyakoreshwaga. Afite agahinda kenshi mu mutima, Mose yahanze amaso cya gicu cyabayoboraga. Ni bwo yumvaga urusaku rwinshi ruturutse mu bantu n’ibyishimo ngo : « Amazi! Amazi ! » Ubwo abagabo, abagore n’abana bihuta banezerewe bateranira kuri ya soko, noneho humvikana gutaka gutewe n’umubabaro kuko ya mazi yaruraga. AA 192.2
Muri uwo mubabaro no kwiheba kwabo, bitotombera Mose kuba yarabayoboye muri iyo nzira, bibagirwa yuko Imana iri kumwe na bo muri cya gicu kidasanzwe ari yo yagiye imuyobora nk’uko na bo yabayoboraga. Ubwo yari ababajwe n’ibyari bibahangayikishije Mose yakoze icyo bari bihagiwe gukora: Yatakiye Imana ashishikaye kugira ngo ibafashe. “Uwiteka amwereka igiti, akijugunya muri ayo mazi, ahinduka meza.” Aho ni ho Abisiraheli baherewe isezerano rinyujijwe muri Mose ngo : « Nugira umwete wo kumvira Uwiteka Imana yawe, ugakora ibitunganye mu maso yayo, ukumvira amategeko yayo, ukitondera ibyo yategetse byose, nta ndwara nzaguteza mu zo nateje Abanyegiputa; kuko ari jye Uwiteka, ugukiza indwara. ” AA 192.3
Bavuye i Mara berekeza Elimu, aho basanze “amasoko cumi n’abiri y’amazi, n’imikindo mirongo irindwi.” Aho bahamaze iminsi myinshi mbere y’uko binjira mu butayu bw’i Sini. Hashize ukwezi kumwe bavuye mu Egiputa, babambye amahema yabo mu butayu. Noneho ibyo kurya byabo bitangira gushira. Mu butayu harimo ubwatsi buke cyane, bityo imikumbi n’amashyo byabo bitangira kugabanuka. Mbese abo bantu benshi cyane bangana batyo bajyaga kugaburirwa bate? Gushidikanya kuzuye imitima yabo, maze bongera kwivovota. Ndetse n’abategetsi n’abakuru babo nabo bafatanyije n’abandi kwitotombera abayobozi bashyizweho n’Imana: “Iyo twicirwa n’Uwiteka mu gihugu cya Egiputa, tucyicaye ku nkono z’inyama, tukirya ibyo kurya tugahaga; none mwadukuyeyo mutuzanira muri ubu butayu kutwicisha inzara n’iri teraniro ryose.” AA 192.4
Bari bataricwa n’inzara; ibyo babaga bakeneye icyo gihe barabihabwaga, ariko batinyaga ahazaza. Ntibashoboraga kwiyumvisha uburyo imbaga y’abantu bangana batyo bashobora kubaho mu rugendo rwabo banyura mu butayu, maze mu mitekerereze yabo babona abana babo bibasirwa n’inzara. Uwiteka yemeye ko ingorane zibugariza, kandi n’ibyo kurya bigabanuka kugira ngo imitima yabo imugarukire, we kugeza ubwo wari warababereye Umucunguzi. Iyo mu bukene bwabo bamutakira, yajyaga gukomeza kubagaragariza ibimenyetso by’urukundo rwe n’uko abitaho. Imana yari yarasezeranye ko nibumvira amategeko yayo, nta ndwara yajyaga kubazaho, kandi ukutizera kwabo gutewe n’icyaha ni kwabateye kwibwira ko bo ubwabo n’abana babo bazicwa n’inzara. AA 192.5
Imana yari yarasezeranye ko izaba Imana yabo, ikabitaho nk’ubwoko bwayo, kandi ikabayobora ikabajyana mu gihugu kigari kandi cyiza; ariko bari biteguye gucika intege igihe cyose bahuraga n’inkomyi mu nzira berekeza muri icyo gihugu. Mu buryo bw’igitangaza, Imana yari yarabakuye mu bubata bwo mu Misiri kugira ngo ibakuze, ibakomeze kandi ibagire igisingizo mu isi. Nyamara byari ngombwa ko bahura n’ingorane kandi bakihanganira ubukene. Imana yabakuraga aho bari barasigingiye ibategurira kuba ahantu h’icyubahiro mu mahanga yose ndetse no kugira ngo bakire umurage w’ingenzi kandi watoranyijwe. Iyo bagira kwizera Imana, bashingiye kubwo yabakoreye byose, bari kugira ubutwari bakihanganira ibibarushya, ubukene, ndetse n’umubabaro ubwawo; nyamara ntibashakaga gukomeza kwiringiraUwiteka igihe batabonaga ibihamya bihoraho by’imbaraga ze. Bibagiwe imirimo y’agahato bakoreye Misiri. Bibagiwe ineza y’Imana n’imbaraga zayo bagaragarijwe ubwo bakurwaga mu buretwa. Bibagiwe uburyo abana babo barokotse ubwo umumarayika urimbura yicaga imfura zose zo mu Misiri. AA 193.1
Bibagiwe ukwigaragaza gukomeye kw’imbaraga y’Imana ubwo bari bageze ku Nyanja Itukura. Bibagiwe ko igihe bambukaga mu mahoro banyuze mu nzira yari ibafunguriwe, ingabo z’abanzi babo zarengewe n’amazi y’inyanja ubwo zageragezaga kubakurikira. Babonaga kandi bakumva ibyago n’ibigeragezo by’ako kanya bibugarije; kandi aho kugira ngo bavuge bati: “Imana yadukoreye ibikomeye; tukiri abaretwa, irashaka kuduhindura ubwoko bukomeye,” bavugaga uko inzira bacamo ibaruhije, kandi bakibaza igihe urugendo rwabo ruruhije ruzarangirira. AA 194.1
Amateka y’imibereho y’Abisiraheli mu butayu yanditswe kubw’inyungu za Isiraheli y’Imana kugeza ku iherezo ry’ibihe. Amateka y’uburyo Imana yagenjereje Abisiraheli bazereraga mu butayu mu rugendo rwabo bakubita hirya no hino, mu guhura n’inzara n’inyota n’umunaniro kwabo, ndetse no mu kwigaragaza gukomeye kw’imbaraga yayo kugira ngo ibahembure, yuzuye imiburo n’impuguro ku bwoko bwayo bwo mu bihe byose. Ibyabaye ku Baheburayo bitandukanye byari ishuri bategurirwagamo kuzaba aho basezeraniwe muri Kanani. Imana yifuza ko muri iki gihe ubwoko bwayo bwongera kwigana umutima woroheje n’umwuka wemera kwigishwa, bukareba ibigeragezo Isiraheli ya kera yanyuzemo, kugira ngo bubashe guhwiturwa mu mwiteguro wabwo wo kujya muri Kanani yo mu ijuru. AA 194.2
Abantu benshi basubiza amaso inyuma bakareba Abisiraheli maze bagatangazwa no kutizera kwabo. Bumva yuko bo batajyaga kuba indashima; ariko iyo kwizera kwabo kugeragejwe, n’ubwo byaba ari ibigeragezo byoroheje, ntibagaragaza kwizera cyangwa kwihangana kurusha uko Abisiraheli ba kera babigenje. Iyo bagejejwe mu nzira y’impatanwa, binubira uburyo bwo kubatunganya Imana yahisemo. Nubwo ibyo bakeneye ubu babihabwa, benshi ntibaba bashaka kwiringira Imana kubw’igihe kizaza, ndetse bahora bahagaritse umutima w’uko ubukene bushobora kuzabazaho maze bagasiga abana babo mu magorwa. AA 194.3
Bamwe bahora bikanga ibibi bishobora kubabaho cyangwa se n’ingorane zihari bakazikuriririza ku buryo amaso yabo aba impumyi ntibabone imigisha myinshi bakwiriye gushimira Imana. Aho kugira ngo imbogamizi bahura nazo zibatere gushaka ubufasha buturuka ku Mana, yo soko rukumbi y’imbaraga, zibatandukanya na yo kuko bibatera kwinuba no kubura amahwemo. AA 194.4
Mbese dukwiriye kuba abatizera dutyo? Kuki dukwiriye kuba indashima n’abatiringira? Yesu ni incuti yacu; ijuru ryose rishishikajwe n’uko tumererwa neza; kandi inkeke n’ubwoba tugira bibabaza Mwuka Wera w’Imana. Ntitwari dukwiriye gutwarwa n’ibiduhangayikisha bikaduca intege, kandi bitadufasha kwihanganira ibigeragezo. Nta mwanya wari ukwiriye guhabwa uko kutiringira Imana kutuyobora kwitegura guhangana n’ubukene bw’ahazaza maze tukabigira iintego y’ingenzi dukurikiranye mu buzima nk’aho umunezero wacu ushingiye muri ibi bintu by’isi. Si ubushake bw’Imana ko abantu bayo baremererwa n’ibibahgarika umutima. Nyamara kandi Umwami wacu ntatubwira yuko nta ngorane ziri mu nzira tunyuramo. Ntabwo asezeranira ubwoko bwe kubukura mu isi y’icyaha n’ikibi, ariko atwereka ubuhungiro butanyeganyezwa. Ararika abarushye n’abaremerewe avuga ati: “Mwese abarushye n’abaremerewe nimuze munsange, ndabaruhura.” Nimuture umutwaro wo guhagarika umutima no guhangayikishwa n’iby’isi mwikoreye, maze “mwemere kuba abagaragu banjye, munyigireho; kuko ndi umugwaneza kandi noroheje mu mutima; namwe muzabon uburuhukiro mu mitima yanyu” (Matayo 11.28,29). Dushobora kubona ikiruhuko n’amahoro mu Mana, tukayitura amaganya yacu yose, kuko yita kuri twe. (Soma 1Petero 5:7). AA 194.5
Intumwa Pawulo aravuga ati: “Nuko bene Data, mwirinde, hatagira uwo muri mwe ugira umutima mubi utizera, umutera kwimura Imana ihoraho” (Abaheburayo 3:12). Turebye ibyo Imana yadukoreye byose, ukwizera kwacu kwagombye gukomera, kugakora kandi kutadohoka. Aho kwinuba no kwitotomba, imvugo y’imitima yacu ikwiriye kuba iyi ngo: “Mutima wanjye, himbaza Uwiteka; mwa bindimo byose mwe, nimuhimbaze izina rye ryera. Mutima wanjye, himbaza Uwiteka; ntiwibagirwe ibyiza yakugiriye byose.” Zaburi 103:2. AA 195.1
Imana yari izi ubukene bw’Abisiraheli. Yabwiye umuyobozi wabo iti: “Dore ndabavubira ibyokurya bimanutse mu ijuru.” Ikindi kandi hatanzwe amabwiriza y’uburyo abantu bazajya batoragura ibyo bakeneye bya buri munsi, ku munsi wa gatandatu bagatoragura incuro ebyiri kugira ngo kubahiriza Isabato kwera kubone uko gukomeza kubaho. AA 195.2
Mose yahamirije iteraniro ryose ko bari buhabwe ibyo bakeneye muri aya magambo: “Uwiteka ari bubahe inyama zo kurya nimugoroba, mu gitondo akazabaha ibyo murya mugahaga.” AA 195.3
Yongeyeho ati: “Natwe turi iki? Si twe mwivovotera, ahubwo Uwiteka ni we mwivovotera.” Mose yabwiye Aroni kubabwira ati: “Nimwigire hafi imbere y’Uwiteka kuko yumvise ibyo mwivovota,” Aroni akibwira iteraniro, “berekeza amaso mu butayu, babona ubwiza bw’Uwiteka bubonekeye muri cya gicu.” Ukurabagirana batari barigeze babona kwerekanaga ko Imana iri aho hantu. Binyuze mu byo berekwaga, bagombaga kunguka kumenya Imana. Bagombaga kwigishwa yuko Isumbabyose ari yo muyobozi wabo, ko atari Mose namba, ahubwo ko bagomba gutinya izina ry’Isumbabyose kandi bakumvira ijwi ryayo. AA 195.4
Nimugoroba inkambi yabo yari izengurutswe n’inturumbutsi nyinshi cyane zikwiriye kubagaburira bose. Bukeye hasi hari “utuntu duto dusa n’ikime.” Twasaga nk’utubuto duto dusa n’ikime. Abantu batwise ‘manu.” Mose yaravuze ati: “Ibyo ni ibyokurya Uwiteka abahaye ngo murye.” Abantu batiraguye manu kandi babona ko ari nyinshi cyane bihagije abantu bose. “Barayisyaga cyangwa bakayisekura, bakayiteka mu nkono, bakayihindura udutsima.” (Kubara 11:8). “Yaryohaga nk’umutsima usa n’ibango, uvuganywe n’ubuki.” AA 195.5
Babwiwe gutoragura buri munsi ibingana nka litiro ebyiri kuri buri muntu; kandi ntibagombaga kubiraza. Bamwe bagerageje kugira ibyo babika barabiraza, nyamara bwaracyaga bagasanga bitagikwiriye kuribwa. Ibyokurya by’uwo munsi byagombaga gutoragurwa mugitondo, kuko ibyasigaraga hasi byose byashongeshwaga n’izuba. AA 195.6
Mu gutoragura manu byagaragaye ko bamwe batoraguye byinshi abandi batoragura bike ku rugero rwari rugenwe; ariko “uwateranyije byinshi ntiyagira icyo atubukirwa; uwateranyije bike ntiyagira icyo atubirwa.” Ubusobanuro bw’iri somo ndetse n’icyo ryigisha gifatika dukuramo, bitangwa n’intumwa Pawulo mu Rwandiko rwe rwa kabiri yandikiye Abanyakorinto. Aravuga ati: “Simvugiye ntyo kugira ngo abandi boroherezwe namwe ngo murushywe, ahubwo ni ukugira ngo munganye, ngo ibibasagutse muri iki gihe bihabwe abandi mu bukene bwabo, kandi ngo ibizasaguka ba bandi na byo muzabihabwe mu bukene bwanyu, munganye nk’uko byanditswe ngo “Uwatoraguye byinshi nta cyo yatubukiwe, kandi ‘uwatoraguye bike nta cyo yatubiwe.” ” (2Abakorinto 8:13-15). AA 195.7
Ku munsi wa gatandatu abantu batoraguye ibingana nka litiro enye. Abakuru bihutiye kubwira Mose ibyari byakozwe. Yarabasubije ati: “Ibyo ni byo Uwiteka yavuze ati: ‘Ejo uzaba umunsi wo kuruhuka, isabato yejerejwe Uwiteka: mwotse icyo mushaka kotsa, muteke icyo mushaka guteka; ibisaze mubibike, birare bigeze mu gitondo.” Babigenje batyo, kandi basanze yuko ntacyo byabaye. “Mose arababwira ati, “Uyu munsi murye ibi; kuko none ari isabato y’Uwiteka; uyu munsi ntimubibona mu gasozi. Mu minsi itandatu mujye mubiteranya, ariko uwa karindwi ni wo sabato, kuri wo ntibizajya biboneka.” AA 196.1
Imana isaba ko muri iki gihe umunsi wayo wera yitoranyirije wubahirizwa nko mu gihe cy’Abisiraheli. Itegeko ryahawe Abaheburayo rikwiriye kubahirizwa n’Abakristo bose nk’itegeko ridakuka Yehova abahaye. Umunsi ubanziriza Isabato ukwiriye kugirwa uwo kwitegura, kugira ngo ikintu cyose kibe giteguye mu masaha yayo yera. Nta mpamvu n’imwe ikwiriye gutuma imirimo yacu bwite ikomeza kuvogera amasaha yera. Imana yavuze ko abarwayi n’abababaye bakwiriye kwitabwaho; umurimo ukorwa kugira ngo bamererwe neza ni umurimo w’imbabazi, kandi ntabwo ari ukwica Isabato; ariko imirimo yose itari ngombwa ikwiriye kwirindwa. Abantu benshi batabyitayeho bagenda basubika uturimo duto bakadukora isabato yatangiye kandi twagombye kuba twakozwe ku munsi wo kwitegura. Ibi ntibyari bikwiriye kubaho. Umurimo utitaweho kugeza ubwo Isabato itangira uba ukwiriye kurekwa kugeza ubwo irangira. Ibi byagombye gufasha intekerezo z’abo bantu batagira icyo bitaho, kandi bikabatera kwitonda bagakora imirimo yabo bwite mu minsi itandatu y’imirimo. AA 196.2
Buri cyumweru mu gihe kirekire bamaze mu butayu, Abisiraheli babonye igitangaza gikubiyemo imigabane itatu, cyabereyeho kumvisha intekerezo zabo ukwera kw’Isabato: ku munsi wa gatandatu haguye manu y’iminsi ibiri, ku wa karindwi nta yaguye, kandi iyari ikenewe ku Isabato yakomeje kuryoha no kuba nzima mu gihe iyo hagiraga ibikwa mu kindi gihe yaboraga ntibe yaribwa. AA 196.3
Mu byerekeranye no gutangwa kwa manu, dufite ibihamya bidashidikanywaho ko, nk’uko abantu benshi babivuga, Isabato itashyizweho igihe amategeko yatangwaga kuri Sinayi. Abisiraheli bataragera kuri Sinayi bari basobanukiwe ko kuziririza Isabato ari ngombwa kuri bo. Ubwo basabwaga gutoragura incuro ebyiri za manu kuri buri wa gatandatu mu rwego rwo kwitegura Isabato, aho ku Isabato itashoboraga kugwa, ukwera k’umunsi wo kuruhuka yakomeje kwinjira mu ntekerezo zabo. Kandi igihe abantu bamwe bajyaga gutoragura manu ku Isabato, Uwiteka yarabajije ati: “Muzageza he kwanga kwitondera amategeko yanjye n’ibyo nategetse?” AA 196.4
“Abisiraeli barya manu imyaka mirongo ine, bageza aho bagereye mu gihugu kibabwamo n’abantu; barya manu, bageza aho bagereye ku rugabano rw’igihugu cy’i Kanani.” Kubw’uku kugaburirwa mu buryo bw’igitangaza, bamaze imyaka mirongo ine bibutswa buri munsi ko Imana itabura kubitaho kandi ko ibakunda urukundo rutarondoreka. Mu magambo y’umuhimbyi wa zaburi, Imana yabagaburiye “umugati uturutse mu ijuru. Barya ku byokurya by’abamarayika” (Zaburi 78:24, 25) - ni ukuvuga yuko byari ibyokurya bahawe n’abamarayika. Muri uko kugaburirwa ibyokurya bivuye mu ijuru, buri munsi bigishwaga ko kuva bafite isezerano ry’Imana, bari bafite icyizere ko ntacyo bazabura nk’aho bazengurutswe n’imirima yeze impeke yo mu bibaya birumbuka by’i Kanani. AA 196.5
Manu yagwaga ivuye mu ijuru kugira ngo itunge Abisiraheli, yashushanyaga wa wundi wavuye ku Mana aje guha abari mu isi ubugingo. Yesu yaravuze ati: “Ni jye mutsima w’ubugingo. Ba sekuruza wanyu bariraga manu mu butayu, nyamara barapfuye: uyu ni wo mutsima umanuka uva mu ijuru . . . Umuntu narya uwo mutsima, azabaho iteka ryose: kandi umutsima nzatanga ku bw’abari mu isi kugira ngo babone ubugingo, ni umubiri wanjye” (Yohana 6:48-51). Kandi mu masezerano y’imigisha yahawe ubwoko bw’Imana ku byerekeye imibereho y’igihe kizaza handitswemo aya magambo ngo: “Unesha, nzamuka kuri manu yahishwe.” (Ibyahishuwe 2:17). AA 196.6
Bavuye mu butayu bw’i Sini, Abisiraheli babambye amahema yabo i Refidimu. Aho nta mazi yari ahari, maze bongera kutiringira ubuntu bw’Imana. Mu buhumyi bwabo no kwihandagaza, abantu basanze Mose baramubwira bati: “Duhe amazi tunywe.” Nyamara ukwihangana kwa Mose ntikwacogoye. Yarababajije ati: “Murantonganiriza iki? Kuki mugerageza Uwiteka?” Basakuje barakaye bati: “Ni iki cyatumye udukurira mu Egiputa kugira ngo utwicishanye inyota n’abana bacu n’amatungo yacu?” Igihe bahabwaga ibyokurya byinshi, bibutse kutizera no kwivovota kwabo bakorwa n’isoni, maze basezerana yuko baziringira Uwiteka mu bihe bizaza; ariko bidatinze bibagiwe iryo sezerano batanze maze batsindwa ikigeragezo cya mbere cyo kwizera kwabo. Inkingi y’igicu yabayoboraga yasaga nk’aho ikingirije ikintu kitazwi giteye ubwoba. Baribazaga bati, “Mbese Mose ni muntu ki? Umugambi we wo kubakura mu Misiri waba wari uwuhe?” Gukeka no kutiringira byuzuye imitima yabo, maze barihandagaza bamushinja ko, bo n’abana babo, yagambiriye kubicisha ubukene n’umuruho kugira ngo yikungahaze umutungo wabo. Bari bagiye kumutera amabuye ubwo bivumbagatanyaga babitewe n’umujinya. AA 197.1
Mose ababaye atakira Uwiteka ati: “Aba bantu ndabagenza nte?” Yabwiwe kujyana abakuru b’Abisiraheli n’inkoni yari yarakoresheje ibitangaza mu Misiri, ngo bagende banyure imbere y’abantu. Maze Uwiteka aramubwira ati: “Nanjye ndahagarara imbere yawe hariya ku gitare cy’i Horebu; ukubite icyo gitare, amazi aravamo, abantu bayanywe.” Yabigenje atyo, maze amazi adudubiza nk’isoko ihaza abo bantu bose. Aho kugira ngo itegeke Mose kurambura inkoni ye ngo ahamagarire ibyorezo bikomeye kuri abo bayobozi muri uko kwivovota kwabo kubi, Imana mu mbabazi zayo nyinshi yatumye iyo nkoni iba igikoresho cyayo mu kubakura mu buretwa. AA 197.2
“Yasaturiye ibitare mu butayu, ibanywesha amazi menshi ava ikuzimu. Kandi yavushije amasoko mu gitare, itembesha amazi nk’imigezi” (Zaburi 78:15,16). Mose yakubise igitare, nyamara cyari Umwana w’Imana wari wikinze mu nkingi y’igicu, ahagarara iruhande rwa Mose, kandi atuma amazi atanga ubugingo atemba. Ntabwo Mose n’abakuru b’Abisiraheli ari bo gusa babonye ikuzo ry’Imana, ahubwo na rubanda rwose rwari ruhagaze rwitaruye. Nyamara iyo icyo gicu kiramuka kivuyeho, bari kwicwa no kurabagirana gukomeye k’Uwari muri icyo gicu. AA 197.3
Ubwo bari bafite inyota, Abisiraheli bagerageje Imana bavuga bati : “Mbese Uwiteka ari hagati muri twe, cyangwa ntahari?” “Niba Uwiteka yaratuzanye hano, kuki ataduha amazi n’ibyokurya?” Kutizera bagaragaje kwari icyaha gikomeye, maze Mose atinya ko iteka ry’Imana rishobora kubageraho. Byatumye aho hantu ahita Masa, risobanura “kugerageza,” na Meriba, risobanura “intonganya,” nk’urwibutso rw’icyaha cyabo. AA 197.4
Akandi kaga gashya nako karabugarije. Kubera kwivovotera Uwiteka, yabateje abanzi babo. Abamaleki, bari abagome kandi bakunda kurwana, barabateye bica abari basigaye inyuma ku bwo kudandabirana no kunanirwa. Mose wari uzi ko iyo mbaga ititeuye kurwana, yategetse Yosuwa gutoranya mu miryango itandukanye umutwe w’ingabo maze akaziyobora bakajya kurwanya abanzi, mu gihe we ubwe yagombaga guhagarara ahirengeye hafi aho afashe inkoni y’Imana mu biganza bye. Babigenza batyo maze bucyeye Yosuwa n’ingabo ze batera umwanzi, naho Mose na Aroni, na Huri bari bahagaze mu mpinga y’umusozi bitegeye aho barwaniraga. Mose yasabiraga ingabo z’Abisiraheli kunesha, arambuye amaboko ye ayerekeje mu ijuru kandi yabaga afashe inkoni y’Imana mu kuboko kwe kw’iburyo. Uko urugamba rwakomezaga byaje kugaragara ko igihe cyose amaboko ye yabaga arambuye yerekeye mu ijuru, Abisiraheli baratsindaga; ariko iyo yayamanuraga, umwanzi yaraneshaga. Igihe Mose yari amaze kunanirwa, Aroni na Huri bafata amaboko ye barayakomeza ntagwe kugeza izuba rirenze ubwo umwanzi yabaga yirukanwe. AA 197.5
Igihe Aroni na Huri bashyigikiraga amaboko ya Mose, babaga beraka Abisiraheli inshingano yabo yo kumushyigikira mu murimo we wari ukomeye ubwo yajyaga kugezwaho amagambo aturutse ku Mana kugira ngo ayababwire. Nanone kandi igkorwa cya Mose cyari gifite icyo gisobanura. Byerekanaga ko Imana ifite kubaho kwabo mu biganza byayo. Igihe cyose bari kuyiringira, yajyaga kubarwanirira kandi ikanesha abanzi babo. Ariko igihe bari kureka kuyishingikirizaho, maze bakizera imbaraga zabo bwite, bajyaga kuba abanyantege nke kurusha n’abatari bazi Imana, bityo abanzi babo bakabatsinda. AA 198.1
Nk’uko Abaheburayo batsinda ubwo Mose yazamuraga amaboko ye ayerekeje mu ijuru kandi abasabira, ni nako Isiraheli y’Imana itsinda igihe kubwo kwizera yishingikiriza ku mbaraga z’Umutabazi wayo ukomeye. Nyamara imbaraga z’Imana zigomba kungikanywa n’umuhati w’abantu. Mose ntiyizeraga ko Imana izabaneshereza Abisiraheli bo nta cyo bakoze. Ubwo uwo muyobozi ukomeye yingingaga Uwiteka, Yosuwa n’abantu be b’intwari babaga bakoresha imbaraga zabo zose kugira ngo basubize inyuma umwanzi wa Isiraheli n’Imana. AA 198.2
Abamaleki bamaze gutsindwa, Imana yategetse Mose iti: “Andika ibi mu gitabo bibe urwibutso, ubibwire Yosuwa, yuko nzakuraho rwose kwibukwa kw’Abamaleki, bakibagirana mu bo munsi y’ijuru bose.” Mose agiye gupfa yahaye ubwoko bwe iyi nshingano ikomeye ati: “Uhore wibuka ibyo Abamaleki babagiriye mu rugendo, ubwo mwavaga mu Egiputa; uko babasanganiriraga mu rugendo, bakica ab’inyuma banyu, abatakaye inyuma bose b’abanyantegenke, ubwo mwananirwaga mukaruha, ntibatinye Imana.... uzaba ukwiriye gukuraho rwose kwibukwa kw’Abamaleki, ngo bibagirane mu bo munsi y’ijuru bose, ntuzabyibagirwe” (Gutegeka kwa Kabiri 25:17-19). Ku byerekeye aba bantu b’inkozi z’ibibi, Uwiteka yarahiriye ko “... azajya arwanya Abamaleki ibihe byose.” Kuva 17-16. AA 198.3
Abamaleki ntibari bayobewe imico y’Imana cyangwa ubutegetsi bwayo, nyamara aho kugira ngo batinyire imbere yayo, biyemeje gusuzugura ububasha bwayo. Ibitangaza Mose yakoreye imbere y’Abanyamisiri, Abamaleki babigize urw’amenyo kandi ubwoba bw’amahanga yari abakikije barabusuzugura. Barahiriye imbere y’ibigirwamana byabo ko bazarimbura Abaheburayo ku buryo nta n’umwe wagombaga kurokoka, kandi birata yuko Imana ya Isiraheli itazashobora kubatsinda. AA 198.4
Abisiraheli ntibari babashotoye cyangwa ngo babagirire nabi. Gutera kwabo ntikwatewe n’uko bari benderejwe. Kwerekana uko banga Imana n’uko bayisuzugura ni byo byabateye gushaka kurimbura ubwoko bwayo. Abamaleki bari baramaze igihe kirekire ari abanyabyaha bikabije, kandi ibyaha byabo byari byarahamagaye Imana ngo ize ibahore, nyamara imbabazi z’Imana zari zarakomeje kubahamagarira kwihana; ariko ubwo abagabo b’Abamaleki bateraga Abisiraheli bari bananiwe kandi batarwana, Abamaleki bahamije iteka ubwoko bwabo buzacirwaho. Imana yitaye cyane ku banyantegenke cyane kurusha abandi bo mu bana bayo. Nta gikorwa cy’ubugome cyangwa gutotezwa kibakorewe kitandikwa n’ijuru. Abantu bose bakunda Imana kandi bakayubaha, ukuboko kwayo kurambuye imbere yabo nk’ingabo. Mureke abantu bitonde kugira ngo badakubita uko kuboko kw’Imana; kuko gufashe inkota y’ubutabera. AA 198.5
Hafi y’aho Abisiraheli bari babambye amahema hari hatuye Yetiro, sebukwe wa Mose. Yetiro yari yarumvise uko Abaheburayo bakuwe mu bubata, maze noneho ajya kubasura ndetse ashyiriye Mose umugore we n’abahungu be babiri. Mose, umuyobozi ukomeye yabwiwe n’intumwa iby’uko bageze hafi, maze ajya kubasanganira anezerewe, amaze kubaramutsa abinjiza mu ihema rye. Yari yarohoreje umuryango ubwo yafataga inzira y’akaga akajya gukura Abisiraheli mu Misiri, nyamara noneho yashoboraga kongera kunezezwa no guhumurizwa no kubabana nabo. Mose yabwiye Yetiro ibitangaza Uwiteka yakoreye Abisiraheli, maze uwo musaza arishima kandi asingiza Uwiteka bityo afatanya na Mose n’abakuru b’Abisiraheli gutamba igitambo no gukora ibirori bikomeye mu rwego rwo kwizihiza imbabazi z’Imana. AA 199.1
Yetiro akiri aho mu ngando, yahise abona uburyo inshingano Mose yikoreye ziremereye. Gutuma muri iyo mbaga ingana ityo irimo abantu b’injiji, batagira ikinyabupfura habaho gahunda n’ikinyabupfura, byari inshingano itoroshye. Mose niwe wari umuyobozi wabo uzwi ndetse abababera n’umucamanza, kandi uretse inyungu rusanze z’abantu n’inshingano zabo, impaka nazo zavukaga hagati muri bo ni we wazikiranuraga. Yari yaremeye ko ibi bibaho kuko byamuhaga umwanya wo kubigisha nk’uko yabyivugiye ati: ” … mbamenyesha amategeko y’Imana n’ibyo yategetse.” Ariko Yetiro ntiyabishima aramusubiza ati: ” … kuko binaniranye biruta ibyo washobora gukora wenyine.” “Ntuzabura gucika intege.” Bityo, Yetiro yagiriye Mose inama yo gutoranya abantu bashoboye akabagira abayobozi b’igihumbi igihumbi, abandi bakayobora ijana ijana n’abandi bakayobora icumi cumi. Bagombaga kuba abantu “bubaha Imana, inyangamugayo, banga impongano.” Abo bagombaga guca imanza zose zidakomeye, naho iziruhije n’izikomeye cyane bagakomeza kuzizanira Mose, wagombaga kuba umushyikirwa w’amagambo w’abantu n’Imana, akajya ashyira Imana imanza zabo. Kandi yaramubwiye ati: ” ujye ubereka inzira bakwiriye gucamo n’imirimo bakwiriye gukora.” Iyo nama yaremewe kandi ntiyorohereje Mose gusa, ahubwo yanazanye gahunda nziza mu bantu. AA 199.2
Imana yari yarahaye Mose icyubahiro gikomeye kandi yari yarakoresheje ukuboko kwe ibitangaza; ariko kuba yari yaratoranyijwe kugira ngo ahe abandi amabwiriza, ntibyatumye yibwira ko we ubwe adakeneye kugirwa inama. Umuyobozi w’Abisiraheli watoranyijwe yateganye amatwi ubwuzu inama z’umutambwi w’i Midiyani wubahaga Imana, kandi ayikurikiza nk’inama nzima. AA 199.3
Bavuye i Refidimu bakomeza urugendo rwabo, bakurikiye ya nkingi y’igicu. Inzira baciyemo yabanyujije mu bibaya by’ubutayu, mu bihanamanga, no mu mikokwe y’ibitare. Incuro nyinshi uko bambukiranyaga ubutayu bwuzuye umusenyi, imbere yabo bahabonaga imisozi yambaye ubusa imeze nk’iyabakingira akaga, ihagaze mu nzira berekezagamo kandi yasaga n’aho itabemerera gukomeza urugendo rwabo. Ariko uko barushagaho kwegera iyo misozi, babonaga inzira zikinguka hirya no hino muri iyo misozi, maze hirya yayo bakahabona ikindi kibaya. Noneho banyuzwaga muri imwe mu nzira zirimo utubuye duto. Byari ibintu bitangaje. Hagati y’impinga z’imisozi y’uruharabuge ni ho imbaga y’Abisiraheli yanyuraga izamuka ari uruhererekane bari kumwe n’amashyo n’imikumbi yabo. Bagiye kubona babona imbere yabo hahagaze umusozi wa Sinayi munini cyane. Ya nkingi y’igicu yahagaze mu mpinga yawo, maze abantu babamba amahema yabo hepfo mu kibaya. Aho niho bajyaga kumara hafi umwaka wose. Nijoro inkingi y’umuriro yabizezaga uburinzi bw’Imana, kandi ubwo babaga bahunikiye, umutsima uvuye mu ijuru wagwaga buhoro buhoro mu nkambi yabo. AA 199.4
Umuseke watamururaga umwijima muri iyo misozi, kandi imirasire irabagirana y’izuba yahuranyaga mu bibaya biciye bugufi, ikabera abo bagenzi bananiwe nk’imyambi y’imbabazi ituruka ku ntebe y’ubwami y’Imana. Ku mpande zose, imisozi yambaye ubusa mu bunini n’ubwiza bwayo butangaje, yasaga n’ivuga ibyo gukomera n’ubuhangange by’Imana. Aha ni ho intekerezo zabo zakangukiye kandi ziratangara. Abantu babashije gusobanukirwa ubujiji n’intege nke byabo imbere y’Imana “ishyira imisozi mu gipimo, n’udusozi ikatugera mu minzani.” (Yesaya 40:12). AA 200.1
Aho ni ho Abisiraheli bagombaga guhererwa ihishurirwa rikomeye Imana yigeze ihishurira abantu. Aho ni ho Imana yateranyirije abantu bayo kugira ngo ibumvishe ukwera kw’ibyo isaba ibinyujije mu kubabwira amategeko yayo yera ikoresheje akanwa kayo bwite. Bagombaga guhinduka bikomeye; kuko ingeso zitesheje agaciro bigiye mu buretwa ndetse no gukomera ku gusenga ibigirwamana byari byariyanditse mu mico n’imigenzereze yabo. Imana yakoreraga kugira ngo ibazahure ibageze ku rwego rwo hejuru rw’imico mbonera ibinyujije mu kubimenyesha. AA 200.2


text:
Umujyanama mu baturage, igisubizo ku batazi umumaro wa Njyanama
Yanditswe na Manishimwe Noël
Mu Karere ka Ngoma hashyizweho gahunda yiswe ‘Umujyanama mu baturage’ igamije gutuma abaturage basobanukirwa icyo urwego rw’Inama Njyanama ari cyo n’imikorere ryarwo.
Iyi gahunda yemejwe mu mwiherero w’abari mu nzego zitandukanye z’ubuyobozi bw’Akarere ka Ngoma, isobanurwa nk’uburyo bwiza bwo kwegera abaturage, gufatanya na bo muri gahunda n’ibikorwa bitandukanye, no kubikemura.
Perezida w’Inama Njyanama y’Akarere ka Ngoma avuga ko iyi gahunda ari imwe mu zitezweho gukura Ngoma ku mwanya wa 22 aka karere kajeho mu mihigo y’ umwaka ushize.
Banamwana Bernard yongeraho ko “Kimwe mu byagaragaye ni uko abaturage harimo abatazi inzego z’ubuyobozi zirimo n’Inama Njyanama, by’umwihariko Inama Njyanama y’Akarere.
“Twasanze rero tugomba kwisuzuma natwe, ariko kugira ngo twirinde cya kibazo cy’uko umuyobozi ashobora kujya guhura n’abaturage, akagenda gusa ariko mu by’ukuri nta cyo agiye gukora, ni ho twatekereje nk’Abajyanama ngo ni gute twahura n’abaturage kandi mu buryo bufite umurongo ngenderwaho?”.
Akomeza agira ati “Komisiyo ibishinzwe twayisabye kudukorera umurongo byakorwamo, uwo murongo rero ukaba ari wo wahawe izina ry’Umujyanama mu baturage. Ni gahunda igamije kugira ngo habeho kw’Inama Njyanama mu nzego zose, Njyanama y’Akarere, Umurenge, iy’Akagari; bibashe gukorwa”.
Avuga inzira zizajya zinyurwamo kugira ngo Abajyanama bahure n’abaturage, Banamwana yagize ati: “Buri gihembwe, abagize Inama Njyanama ku nzego zose, bagomba gutegura umuganda wihariye, ugamije gukemura ibibazo runaka cyane cyane ibibangamiye imibereho myiza y’abaturage, ariko ukaba ari n’uburyo bwo kugira ngo ba baturage bahuye n’abajyanama, bagire n’ubutumwa babaha, by’umwihariko bujyanye na gahunda ya Leta na gahunda y’imihigo y’Akarere muri uwo mwaka uwo muganda ukozwemo, n’ibindi.”
Gahunda y’Umujyanama mu baturage inagamije guhwitura abajyanama kurushaho kwitabira inteko z’abaturage ndetse n’umuganda rusange ukorwa mu mpera za buri kwezi; bakanitabira siporo rusange ya buri kwezi bari kumwe n’abaturage.


text:
Kandi irembo rinyuzwamo imyanda risanwa na Malikiya mwene Rekabu, umutware wo mu butware bw’i Betihakeremu. Uwo araryubaka ateraho inzugi zaryo n’ibyuma bizihindira n’ibihindizo byaryo. Dukomeje inyigisho yacu mu gitabo cya Nehemiya uyumunsi turareba irembo rinyuzwamo imyanda (Nehemiya: 3:14)
Nehemiya ageze i Yerusalemu ubwo yajyaga gusura amarembo ya Yerusalemu yasanze iri rembo na ryo ryarasenyutse ategeka ko ryongera rigasanwa.
Igihe abisiraheli bari mu butayu Mose yajyanye ihema arishinga hirya y’ingando z’amahema yabo ahitaruye aryita ihema ry’ibonaniro uwashakaga Uwiteka wese yavaga mu ngando akajya ku ihema ry’ibonaniro ryari hirya yaho. Kuva: 33:7
Ibi byatumye Abisiraheli bakomeza uyu muco ariko bageze i Yerusalemu mu marembo 12 yaragize umurwa wa Yerusalemu harimo n’irembo rinyuzamwo imyanda, impamvu yaryo kwari ukugira ngo ushaka kujya mwihema ry’ibonaniro wese abanze ajye kw’irembo rinyuzwamo imyanda akore icyo bitaga gusesa ivu aribyo twita kwihana ibyaha muri iki gihe, abone kujya mw’ihema ry’ibonaniro atunganye adafite imyanda (Ibyaha).
Uwo ni wo mumaro w’irembo rinyuzwamo imyanda ryasohoraga imyanda igatemba ntiyongere guteza ikibazo ,
Aho rero hari nko ku gikarabiro aho banyuraga bakabanza bakihezura bagakuraho ibyaha byo mu mirimo yabo kugira ngo babone kwegera ihema ry’Imana.
Iyo witegereje muri iki gihe usanga iri rembo rinyuzwamo imyanda ryarasenyutse abantu ntibakimenya kwihana ibyaha mbere yo gukora umurimo ahubwo bawukorana ibyaha,
Abandi nabo babuze abo baturira kuko usanga muriki gihe abantu bo kwizerwa arihafi ya ntabo, hari abatinya ko bamara kwatura ibyo batuye bikabatanga hanze. (Hakenewe abantu bakwiye kubitswa amabanga kugira Ngo bafashe abandi gukira ibikomere
Irembo rinyuzwamo imyanda umumaro waryo m’ubisiraheli nuko imyanda yaricagamo igatemba ikagenda ntiyongere guteza ikibazo aho babaga bari.
Ibi rero bitandukanye n’iki gihe abantu bamwe ntibacyihana iri rembo ryarasenyutse. Abandi ntibabona aho banyuza imyanda (abo baturira) abantu babaye nk’inkuge zimenetse ntibagifite ibanga ry’umurimo muri bo.
Imana idufashe kugira ngo iri rembo na ryo risanwe haboneke abantu bo kwizerwa bafashe abandi kandi imitima y’abantu na yo yongere itsindwe imeneke kandi ihinde imishyitsi abantu be gukomeza gukorana ibyaha umurimo w’Imana.
Dusenge:
Mana duhe imitima mishya kandi aya marembo yose yasenyutse akomeze kubakwa no gusanwa biciye muri aya magambo turikwiga. Tubisabye twizeye mw’izina rya Yesu Kristo. Amen.
Ev Innocent.


text:
"Erega ubutumwa bwiza ntibunkoza isoni: kuko ari imbaraga y'Imana ihesha uwizera wese gukizwa, uhereye ku Muyuda ukageza ku Mugiriki" Abaroma 1:16
Nyuma y'imbaraga za mbere z'Ubutumwa Bwiza zihesha uwizera wese gukizwa, uyu munsi turavuga ku mbaraga za kabiri zinjira mu muntu umaze kwakira ubutumwa bwiza. Ni imbaraga zihesha uwizera wese kwezwa.
Gukizwa ntabwo bihagije, iyo umuntu akijijwe aba atangiye urugendo rwo guhinduka kuri kamere no kwezwa. Gukizwa ni urugendo, umuntu aba yaravutse ariko haba hasigaye kurerwa n'ibindi bikurikiraho. Nta muntu wavuka ijoro rimwe ngo arare abaye umugabo, no gukizwa ni uko bigenda iyo umuntu akijijwe atera intambwe mu kwezwa.
Kwezwa biri mu buryo 2: Kwezwa kwa mbere ni aho Pawulo avuga ngo"Umuntu niyiyeza akitandukanya n'ibidatunganye, azaba abaye igikoresho cy'icyubahiro kigirira nyiracyo umumaro". Ni ukuvuga ko umuntu yezwa ku bushake akavuga ngo 'Nkurikije uko ijambo ry'Imana rivuga, nkurikije inyigisho nakiriye, nkurikije ibyo zinsaba gukora ngiye gutangira urugendo rwo kwezwa. Ugatangira urugendo rwo kwezwa ku bitandukanye, bitewe n'ibyo kamere igutegeka gukora.
Aho ni ho Pawulo avuga ngo" Ndavuga nti"Muyoborwe n'Umwuka", kuko ari bwo mutazakora ibyo kamere irarikira kuko kamere irarikira ibyo Umwuka yanga, kandi Umwuka yifuza ibyo kamere yanga kuko ibyo bihabanye, ni cyo gituma ibyo mushaka gukora atari byo mukora."Abagalatiya 5:16;17
Agahita avuga imirimo y'akamere ngo" Dore imirimo ya kamere iragaragara ni iyi: gusambana no gukora ibiteye isoni n'iby'isoni nke, no gusenga ibishushanyo, no kuroga no kwangana no gutongana, n'ishyari n'umujinya n'amahane, no kwitandukanya no kwirema ibice, no kugomanwa no gusinda, n'ibiganiro bibi n'ibindi bisa bityo. Ndababwira hakiri kare nk'uko nababwiye kera, yuko abakora ibisa bityo batazaragwa ubwami bw'Imana. Abagalatiya 5:21
Hepfo akomeza avuga ngo" Ariko rero imbuto z'Umwuka ni urukundo n'ibyishimo n'amahoro, no kwihangana no kugira neza, n'ingeso nziza no gukiranuka, no kugwa neza no kwirinda. Ibimeze bityo nta mategeko abihana. Aba Kristo Yesu babambanye kamere, n'iruba n'irari byayo." Abagalatiya 5:22;24
Iyo umuntu akijijwe atangira inzira yo kwezwa no guhinduka kuri kamere. Abantu, iyi nzira yo kwezwa barayanze bahita bashaka iy'ubusamo, rimwe na rimwe bakajya kwikuzaho imikoshi n'imikasiro, n'imivumo, bakagira ngo biri burangire ijoro rimwe, ariko iyo umuntu yinjiye mu nzira yo kwezwa ntacyo amaraso ya Yesu ananirwa, ntabwo amaraso ya Yesu ananirwa gukuraho imivumo.
Amaraso ya Yesu ntacyo ananirwa, iyo uvuze ko hari ibindi bigomba gukurwaho atari amaraso ya Yesu, uba upfobeje urupfu rw'Umwami, uba upfobeje amaraso ye!
Iyo umuntu akijijwe yinjira mu maraso ya Yesu, kuko amaraso ye ni yo atweza akadukuraho imivumo n'izo za karande zose, umuntu agahinduka akaba icyaremwe gishya. Ariko nanone akitoza kubaha Imana kuko Bibiliya iravuga ngo"kuko kwitoza k'umubiri kugira umumaro kuri bike, naho kubaha Imana kukagira umumaro kuri byose, kuko gufite isezerano ry'ubugingo bwa none n'ubuzaza na bwo." 1 Timoteyo 4:8
Ariko abantu bari kunyura inzira y'ubusamo ntibashaka guhitamo inzira yo kwezwa no guhinduka kuri kamere. Bagahitamo inzira iboroheye, akaba azi ko atazasenga afite abandi bamusengera, ariko ntashobora gutera intambwe yo kwezwa no guhinduka ku ngeso kuko atemeye kunyura mu nzira yo guhinduka no kwezwa.
Izi mbaraga za kabiri ziva mu butumwa bwiza, ni imbaraga zo kwezwa ariko ku bushake. Kubera iki ari ku bushake? Imana yaremye umuntu imuha byose ariko imusigira amahitamo. Amahitamo n'Imana ntiyavogera ngo iyinjiremo, iyo uhisemo nabi uzabaho nabi ubuzima bwawe bwose, iyo uhisemo neza uzabaho ubuzima bwawe bwose. Biterwa n'amahitamo yawe.
Kwezwa kwa kabiri, ni aho Imana yeza abantu ibanyujije mu bigeragezo bikomeye. Yohana yaravuze ngo"Njye mbatiza mu mazi ariko uzaza hanyuma azababatiza mu Mwuka n'umuriro. Uwo muriro ni ibigeragezo! Kugira ngo duhinduke tube ibikoresho Imana yishimira, hari ubwo itunyuza mu bigeragezo.
Bibiliya iravuga ngo 'Abageragezwa nkuko Imana ishaka, babitse ubugingo bwabo umuremyi wo kwizerwa bagumye bakore Ibyiza'
Source: AGAKIZA Tv
Daniel@agakiza.org
Source : https://agakiza.org/Imbaraga-z-ubutumwa-bwiza-zihesha-uwizera-wese-kwezwa-Pst-Desire-Habyarima.html


text:
Muraho neza, amakuru yanyu nizere ko mumeze neza. Inkuru y’uyu munsi reka tuganire kuri amwe mu mavuta azwiho gukiza ibiheri cyane. Tumenye uko akora, uburyo wayakoresha, ingaruka ashobora gutera ndetse naho wayagura ubaye wumva ushaka kuyagerageza. Aya mavuta turi buganireho ni aba agizwe na salicylic acid, iyo acid akaba ariyo izwiho gukiza ibiheri.
Uko ikora
Salicylic acid iyo igeze ku ruhu rw’umuntu yinjira mu twanyahu igakuramo imyanda n’amavuta biba byarafashemo. Ibiheri akenshi biterwa nuko utwanyahu tuba twazibye noneho amavuta aba ari mu ruhu akabura uko asohoka bityo hakabyimba. Niyo mpamvu iyo igiheri ukimenyye havamo biriya bintu by’umweru, ni ayo mavuta aba yaraheze munsi y’uruhu rwawe. Salicylic acid rero iyo uyikoresheje ihanagura uruhu rwawe kugirango ibyatumaga utwanyahu tuziba tuzibuka, ubundi ya mavuta akabona uko asohoka ibiheri bigakira.
Igabanya amavuta mu ruhu, ibi bikaba byaba byiza cyangwa bibi bitewe n’ubwoko bw’uruhu ufite. Ku bantu bagira uruhu rurimo amavuta menshi barayikunda cyane, kuko uko uguma uyikoresha igenda igabanya amavuta uruhu rwawe rugira. Abantu bafite uruhu rwumye ku rundi ruhande salicylic acid ishobora gutuma wuma kurushaho kandi si byiza. Gusa ubaye ugira ibiheri kandi ufite uruhu rwumye wayigerageza kuko ariyo izwiho gukiza ibiheri itakumishije cyane. Icyo gihe byagusaba kurenzaho amavuta agaburira uruhu rwawe cyane. Abafite uruhu ruri hagati no hagati, rudafite amavuta menshi kandi nanone rutumye navugako nta kibazo cyane ariko nyine iyo uyakoresheje urabyumvako wumye kurusha ibisanzwe.
Ibintu birimo salicylic acid nuko wabikoresha
Hano reka turebe ibintu bitanu bitandukanye birimo salicylic acid, twagerageje kubashakira ibyo wabasha kubona mu Rwanda bimwe bigurishwa na business zino ndetse nibindi wagura online bakabikuzanira hano. Ibi bintu byose twabashakiye ibyo wakongera mu kwita ku ruhu rwawe ariko bitagusabye guhindura amavuta usanzwe wisiga. Turagenda tuvuga ku kuntu buri kimwe wagikoresha, ndetse nuko njya numva bivugwa nicyo mbitecyerezaho.
1) Inkeylist salicylic acid cleanser
Iyi ni isabune yo gukaraba mu maso, ikunzwe cyane cyane n’abantu benshi ku isi yose. Ifasha mu gukiza ibiheri ndetse no kubirwanya. Ikaba yaba nziza ku bantu bafite ibiheri binini bigaragara ndetse no kuri ba bantu baba bafite uduheri twinshi duto bifuza ko twavaho uruhu rwabo rukanyerera. Wayigura kuri ASOS bakayikoherereza na DHL, igura $15 ku icupa rya 150ml. Iyo uyitumye bifata nk’ibyumweru bibiri ngo ikugereho, ushaka kuyireba wakanda hano.
2) Cerave SA renewing cleanser
Iyi nayo ni iyindi sabune ikora kimwe niyo twavuze ruguru, izwiho cyane kuba ikozwe ku buryo abantu bayikoresha ntibatere ibindi bibazo. Ituma uruhu rwiyuburura bityo rugahora rufite itoto rusa neza. Navugako abantu bakunda iyi sabune cyane kurusha iya inkeylist, nubwo usanga ariyo ihenze. Menya ariyo ikora neza kuyirusha, cyangwa se kuko ariyo yaje mbere ikaba yarubatse izina. Wayigura kuri business yo kuri IG yitwa tres chic(tc.wellnesskgl), bayigurisha 40,000rwf icupa rya 237ml.
Aya masabune yombi uko wakoresha ni gutya, kuberako salicylic acid iba igomba kubona umwanya ngo ikore, si byiza kwisiga iyo sabune warangiza ugahita uyiyunyuguza. Byaba byiza uyirekeyeho nk’umunota umwe cyangwa ibiri. Urugero ubaye uyikoresha mu gitondo na nijoro mugitondo wabanza ukayisiga mu maso warangiza ukoga ahandi ukaza kubona kuyikaraba. Ninjoro bwo wayisiga mu maso ukayinogereza mu ruhu neza ubundi ukibrossa cyangwa ikindi kintu ukora nijoro cyatuma hashira umwanya utariyunyuguza.
3) Revolution 2% salicylic acid mask
Ku bantu bakunda mask, iyi ni mask yakozwe irimo salicylic acid 2%. Iyi percentage niyo yemerwa nibigo birengera ubuzima kuba bayishyira mu mavuta agurishwa atari muri pharmacy. Aba dermatologues nibo bonyine bemerewe kuba batanga amavuta arimo salicylic acid iri hejuru ya 2%. Iyi mask nayo wayigura kuri ASOS igura $11 ikaba ari icupa rya 65ml, kanda hano uyirebe. Uko ikoreshwa urayisiga mu maso ukayimarana iminota itarenga icumi ubundi ukayikaraba. Ukayikoresha rimwe cyangwa kabiri mu cyumweru.
4) Glowforce rosehip clay mask
Iyi ni mask igurishwa na business yitwa glowforce ya hano iwacu. Ubundi ni mask ya clay bavugako ifasha kurwanya ibiheri hakaba hanarimo salicylic acid batavuga uko ingana. Iyi mask itandukanye ni iyo twavuze ruguru kuko iyi yo iza ari ifu, bisabako uyivanga n’amazi cyangwa apple cider vinegar ugakora ikintu kimeze nka mask ukabona kuyikoresha. Nayo ukaba uyirekeraho iminota itarenze 15 ubundi ukayikaraba, wayikoresha rimwe cyangwa kabiri mu cyumweru. Igura 10,000rwf agakopo ka 100ml ikaba ariyo ihendutse mu bintu byose tuvuga uyu munsi.
5) Pixie clarity tonic
Aya ni amazi wisiga mu maso umaze gukaraba ariko mbere yo kwisiga amavuta bisanzwe. Aya mazi bakunze kuyita toner, iyi toner rero ikaba irimo salicylic acid ngo ifashe kwirinda ndetse no gukiza ibiheri. Ikintu cyiza cyane cyayo ni uko ifitemo nibindi bintu bifasha gukuraho inkovu zibiheri. Abantu barwara ibiheri akenshi usanga ninkovu zabyo aba ari ikibazo, kubona ikintu rero cyagufasha gukiza ibiheri n’inkovu icyarimwe biba ari byiza cyane. Ikindi kintu cyiza cy’iyi toner ni uko kuberako uyisiga ntuhite uyikaraba uyimarana igihe kinini salicylic acid ibona umwanya uhagije wo gukora. Bityo ikaba ishobora gukora neza kurusha ibindi byose twavuze ruguru. Iyi toner ukaba wayisanga kuri ASOS, igurishwa $14 ku icupa rya 100ml. Ubaye uyishaka wayireba ukanze hano.
ICYITONDERWA
Usabwe gukoresha sunscreen mu gihe uri gukoresha salicylic acid. Udakoresheje sunscreen uruhu rwawe rushobora gupfa kurusha uko rwari rumeze mbere. Ushaka gusobanukirwa akamaro ka sunscreen nimpamvu ari ngombwa wasoma indi nkuru yacu hano.
Ubwo tumaze kureba uko ikora, nibintu bitandukaye wakoresha twibukiranyeko rimwe mu makosa adutera ibiheri harimo gukoresha ibintu byinshi icyarimwe. Ntugende ngo ugure isabune, na mask na toner ngo nurangiza byose ubikoreshe umunsi umwe. Uruhu rwawe waba uri kuruhohotera, byaba byiza uhisemo kimwe ukabanza ukagerageza icyo. Akenshi usanga kiba kinahagije. Guhitamo icyo wakoresha amahitamo ni ayawe, ndetse ushobora no gushaka andi mavuta arimo salicylic acid atari muri aya twavuze kandi nayo akagukorera neza cyane.
Mwakoze cyane kubana nanjye uyu munsi, nizereko iyi nkuru ibunguye ubumenyi kandi ko hari umuntu ifashije. Mugire umunsi mwiza, ni ahubutaha πππΎBBoΈ.


text:
YASUWE 34
Umucuranzi wa Bongo Fleva Dogo Janja nyuma y’igihe gito asohoye indirimbo ye ya NURU ngo yabonye bimwe mubyabaye bisa n’indirimbo ya Diamond JEJE bose bakoreye muri Zanzibar
Dogo Janja yashinjije Umuyobozi w’iyi ndirimbo kuba yamwoherereje igice undi muhanzi yakoreyemo indirimbo ye. Aho umupaka uherereye.
Dogo Janja yagize ati “rimwe na rimwe abayobozi biga babikora batyo, niyo mpamvu iyo ugiye muri club utumva indirimbo zacu, wumva indirimbo za Nigeriya gusa kandi wenda abafana barambiwe kwigana ibintu byose, hari abahanzi bamwe babaswe no guhangana no gukopera.”
Byongeye kandi, Janjaro yanagaragaje ibanga ko mu ndirimbo ye nshya Nuru yasangiye na Nandy ariko akaza kubikora wenyine kubera imyambarire ya Nandy Manaa yabonye ibiciro byabaye byinshi cyane.


text:
Ubuzima bw’abana bo ku mihanda mu mazi abira muri Guma mu rugo
Abana bo ku mihanda bavuga ko babayeho nabi muri iki gihe cya guma mu rugo aho bavuga ko kubona ibiryo ari ingorabahizi.
Kuwa 31 Mutarama 2021 ikinyamakuru Intego cyashatse kumenya ubuzima abana baba ku mihanda uko babayeho nyuma y’uko abantu bashyizwe muri guma mu rugo muri Kigali kandi barabonaga ibyo kurya ari uko bagiye aho za Restaurant zikorera no muri za piberi bajugunyamo imyanda.
Bamwe muri abo bana baba mu Karere ka Nyarugenge umwe muribo twamuhimbye izina rya Kazungu, yabwiye umunyamakuru ati “Corona yarabizanye ubu kubona icyo kurya ni danger ubu tugendagenda muri karitsiye hari igihe duhura n’abantu bakadafusha cyangwa tukajya ku bipangu by’abakire ntitwahabura icyo kurya ariko ntibyoroshye kubera guma mu rugo hari aho tunyura bakatwirukana ngo tutabasiga corona”.
Itegeko nshinga rya Repubulika y’u Rwanda mu ngingo yaryo ya 27 ivuga ko Umuryango, ari wo shingiro kamere ry’imbaga y’Abanyarwanda, urengerwa na Leta.
Ababyeyi bombi bafite uburenganzira n’inshingano zo kurera abana babo.
Kuri iyi ngingo aho Ababyeyi bombi bafite inshingano zo kurera abana bakabaha ibyo kurya ,bakabarihira kwiga amashuri n’ubundi burere ariko bamwe mu babyeyi bavuga ko kubera ingaruka za COVID-19 batabona uko bajya gupagasa ngo babone ibyo baha abana babo bibahaza.
Leta ishyiraho amategeko n’inzego bikwiye bishinzwe kurengera umuryango, by’umwihariko umwana na nyina, kugira ngo umuryango ugire ubwisanzure.
Umubyeyi Runyange utarashatse kutubwira Umudugudu atuyemo n’Akagari ariko atubwira ko atuye i Gikondo maze avuga ko abana bamwe na bamwe kujya ku mihanda ari ingaruka za COVID-19 kuko hari ingo zitabona ibyo ziha abana ngo barye bahage kandi umwana afite uburenganzira ahabwa n’itegeko ko ababyeyi bagomba kurera abana kugeza bagejeje imyaka y’ubukure 18.
Ingingo ya 28 y’itegeko nshinga nayo ivuga ko Umwana wese afite uburenganzira bwo kurengerwa ku buryo bwihariye n’umuryango we, abandi banyarwanda na Leta, bitewe n’ikigero n’imibereho arimo nk’uko biteganywa n’amategeko y’u Rwanda ndetse n’amategeko mpuzamahanga.
Ngarambe Rambert umunyamategeko avuga ko muri iki gihe cy’ibihe bidasanzwe bisaba kureba niba abo bana koko basanzwe koko babona ibibatunga mwasanga barabibonaga ubu bikabura kubera ingaruka za COVID-19 ubwo ikibazo cyajya kuri Leta kuko ifite inshingano zo kubitaho ndetse n’abaturage.
Ushinzwe itangazamakuru Akarere ka Nyarugenge witwa Serugendo Jean de Dieu, avuga ko nta gahunda ihari yihariye yo gufasha abana bo mu mihanda uretse ko iyo bababonye babafata bagahamagara ababyeyi babo bakavugana nabo bamwe bagasubizwa mu miryango yabo abandi bakajyanwa mu bigo.
Ikinyamakuru Intego cyashatse no kubaza Umujyi wa Kigali ku kibazo cy’abana bo mu mihanda icyo bateganyirizwa muri iki gihe cya guma mu rugo kuko nabo n’Abanyarwanda nk’abandi ariko ushinzwe itangazamakuru tumaze kumusobanurira amakuru dushaka ati “Ndaje ngushakire ugusubiza”.
Twaherutse atubwira ko agiye kudushakira udusubiza ariko kugeza n’uyu munsi ntawe yaduhaye, ahubwo twongeye kumuhamagara yanga kutwitaba atwandikira ubutumwa bugufi ngo tumwandikire ubutumwa bugufi turabikora nabwo ntiyadusubiza kandi ikibazo cy’abana baba ku mihanda mu Mujyi wa Kigali gihari.
Mu gushaka kumenya niba hari ikigo gishinzwe abana gishobora kugira ubufasha giha abana bo ku mihanda mu gihe cya guma mu rugo, maze tubaza umuyobozi wa Gahunda ya Tubarerere Mu Muryango muri NCDA Tubarere witwa James Nduwayo avuga ko gahunda bafasha abana bo ku mihanda bazifite ariko bakorana n’inzego zibanze cyane cyane ku Mirenge.
Nduwayo ati “Imirenge dukorana nayo kuko iba ifite ahantu hato abo bana bahurizwa hari ibikoresho by’ibanze tukabaganiriza kubategura gusibira mu miryango n’ubwo basubirayo bakagaruka kubera impamvu zitandukanye bityo iyo tumaze kubaganiriza bagasubizwa mu miryango yabo”.
Yakomeje avuga ko nta bufasha nk’ibiryo batanga nkuko abandi bahabwa ibiryo mu gihe cya guma mu rugo.
Iyi nkuru yatewe inkunga y’umuryango IMS
Gatera Stanley


text:
Ariko hari n’abari gutekereza icyo bazifashisha bafasha abana babo kunezererwa no kunyurwa n’iyi minsi, benshi baba bumva idasanzwe kuko aba ari iyo kwishimira ko barangije umwaka amahoro.
Aha niho StarTimes yatekereje kubagoboka ibazanira ibiganiro n’ibindi bitandukanye bizafasha abana babo gushira irungu.
Kuri ST KIDS guhera ku wa 14 Ukuboza kugeza ku wa 17 Ukuboza, hateganyijwe kunyuzwaho porogaramu ya ‘Boonie Bears: The Adventurers’ guhera saa kumi n’imwe ndetse n’iya ‘The Guardians of Carcosa S6’ yatangiye kunyuzwaho guhera kuri uyu wa Mbere tariki 14 Ukuboza.
Hari kandi filime zizajya zinyuzwa kuri shene ya Toonami. Hazanyuzwaho filime zitandukanye zirimo ‘Batman’, ‘Superman’, ‘Wonder Woman’ ndetse na ‘Dragon Ball Super’.
Kuri shene ya ‘DreamWorks’ hazajya hanyuzwaho Voltron: Legendary Defender, izajya inyuzwaho buri munsi guhera saa cyenda n’igice kugeza saa kumi n’ebyiri n’igice ndetse no muri weekend saa tatu za mu gitondo.
Izindi filime zizanyuzwa kuri StarTimes harimo The Legend of Korra na Avatar: The Last Airbender.


text:
Bamwe mu bagore bo mu mirenge ihingwamo icyayi mu karere ka Gicumbi, bavuga ko batinya kujya gukora imirimo yo gusoroma icyayi kuko bahembwa make, abandi ugasanga basusuzugurwa kubera uwo murimo.
Iyo utereye amaso mu mirima y’icyayi ya COTHEVEM na COPTHE Mulindi, usanga umubare w’abagore bakoramo ari mbarwa ugereranyije n’uw’abagabo bakora uyu murimo. Iyo ubegereye bavuga ko kuba bake biterwa n’intica ntikize bahembwa, kuko umukozi ahembwa amafaranga 45 ku kilo kimwe yasaruye. Ibi ngo bituma kano kazi gasa n’agasuzuguritse.
Mukarwego Roza ni umwe mu basoromyi b’icyayi. Avuga ko ikibazo ari uko amafaranga bahembwa ari ntacyo abamarira kuko ari make, uyajyana ku isoko ntugire icyo uhahamo. Agira ati “nubwo twemera tukaza ariko usanga abana n’ubundi bicwa n’inzara kandi dukora. Rero twumva nibura bakurikije uko ku isoko bihagaze bakayongereye kugira ngo natwe tubone uko dutunga abana tubashe no kwikenura no mu bindi.”
Ndaribitse Mediatrice uhagarariye ihuriro ry’abahinzi b’icyayi mu ntara y’amajyaruguru, agaruka ku ngano y’igiciro, avuga ko hari inzego zirebwa nacyo zirimo Ikigo cy’Igihugu gishinzwe ibyoherezwa mu mahanga “NAEB”.
Akomeza agira ati “Abagore ntobakwiye kwinubira iki giciro, kuko kuba bafite aho bakora mu mirima y’icyayi ari andi mahirwe bafite yabafasha guhindura imibereho yabo.”
Yakomeje avuga ko hari uburyo bashyiraho igiciro bakurikije uko gihagaze ku isoko mpuzamahanga, hanyuma NAEB, MINAGRI na Federasiyo y’abahinzi b’icyayi bagaterana, bakagena uburyo igiciro gisaranganywa ariko kandi bitabuza gukora kuko abenshi hari aho byabakuye kandi bageze heza.
Bangirana JMV, Umunyamabanga Nshingwabikorwa w’Umurenge wa Kaniga, hamwe mu hahingwa icyayi, avuga ko nk’ubuyobozi butazahwema gusaba abaturage cyane cyane abagore gukora imirimo ibafasha kunganira abagabo mu rugamba rw’iterambere.
Yagize ati “umusoromyi nabanze abikunde kuko habamo amafaranga menshi. Niba hari icyo basoroma n’igisigara ni uko hari amahirwe, kuko gusoroma icyayi bihoraho ni amafaranga aba akiyongera.
Yakomeje abashishikariza gukura amaboko mu mufuka cyane urubyiruko, kuvuga ko bategereje akazi muri Leta cyangwa ahandi bakwiye kubihindura bakishakamo amafaranga ndetse n’ikibatunga, kuko iki ari igihe cyo guhindura imyumvire.
Mu karere ka Gicumbi imirenge 11 niyo ihingwamo icyayi, na ho abahinzi ibihumbi bitanu (5000) nibo bafite imirima muri Koperative ya COTHEVEM na COPTHE Mulindi, abasoromyi bose hamwe ni 1883, muri bo abagore ni 344 bangana na 18.2 ku ijana (18.2%). Nubwo bimeze bityo, hifuzwa abasoromyi babasha gusoroma iyi mirima yose basaga ibihumbi bitanu, bivuze ko abahari bangana na 37.7 ku ijana (37.7%).
Munezero Jeanne d’Arc


text:
Urukundo rugira ayarwo, urukundo ni impumyi, aho ruciye ntihaca urwango. Safi Teck yahuye n’aya magambo ubwo yakundanaga n’umukecuru mukuru bagakundana ndetse bikagera no ku rwego rwo kubana. Aba bombi barwanye intambara itoroshye hagati yabo n’ibitekerezo by’abantu batari bashyigikiye urukundo rwabo.
Nyiranzabonimpa Leocadia ni umukecuru ufite imyaka 64 y’amavuko irenga. Uyu mukecuru wakundaga cyane Safi Teck, nyuma byaje guhinduka ubwo ibitekerezo by’abantu batandukanye byatambukaga hagati yabo abenshi bavuga ko ari amahano, abandi bati ”Safi akwiriye kurekera aho”.
Mu kiganiro n’umuhungu w’uyu
mukecuru witwa Ahobantegeye Theogene, yavuze ko atigeze amenya amakuru y’urukundo
rwabo na mbere hose, kugeza ubwo ngo Safi yatangiye gutegura igikorwa cyo gusaba
bakamubwira ko nta nzoga yatanze. Uyu musore yavuze ko umubyeyi we yahoraga
yishimye akimara kumenyana na Safi, dore ko ngo yahoraga yishimye agahora
anambaye neza.
Yagize ati: “Njye ntabwo nigeze menya uburyo bakundanye kuko Safi
nari nsanzwe mubona akora amatelefoni, ubwo rero naje kubyibonera imbonankubone ubwo bazaga gufata irembo. Icyo gihe ubwo Safi yazaga gufata irembo
twamubwiye ko atarazana inzoga, gusa barakundana kandi umubyeyi wanjye muri
iyo minsi yari yishimye cyane, akambara neza mbese ukabona ko yishimye".
Safi Teck n'umukunzi we Leocadia umurusha imyaka 40 irenga
Rubavu: Safi Teck wendaga kurongora umukecuru umurusha imyaka 40 yahishuye ko yakubiswe inkoni nyinshi ahita yumvira inama yahawe-VIDEO
Uyu musore yakomeje agira ati ”Umubyeyi wanjye sinamuhagarika, ibikundanye birajyana urumva ntabwo wamuhagarika. Abo mu muryango wacu ntabwo babangiye umubano wabo, ahubwo icyo twe twibajije niba koko Safi afite gahunda cyangwa niba ashaka gutesha umutwe umubyeyi wacu, ariko ubundi twe ntacyo byadutwaye keretse bo babyihitiyemo”.
Safi Teck arashyigikwe, ese azisubira ho ku cyemezo yari yafashe ?
Mama "Urajya kurongora umuntu unduta"/Nti waroba umucyecuru w'imyaka 67 ukurusha 40/Ubukwe bwaraphuye
Umukazana wa Leocadia we yashimangiye ko nta mpamvu yo gutangira Safi Teck n’umukunzi we. Ku rundi ruhande umusaza wahoze akundana Leocadia mu rwenya rwinshi, yavuze ko Safi yamujyaniye umugore yakunze imyaka 60 yose gusa ngo nta mpamvu yo kutamushyigikira kugeza ageze kuntego ze, kuko ngo kuri we byararangiye.
Mu kiganiro INYARWANDA TV twagiranye na Safi Teck, yahamije ko
ari kubigenza gake, bitewe n’ibitekerezo yahawe n’inshuti n’abavandimwe nubwo
ashyigikiwe n’umuryango w’umukecuru nyamara uwe ngo ntabwo ubyumva kugeza n’ubwo
yakubiswe.
REBA IKIGANIRO TWAGIRANYE N'ABATURANYI N'UMURYANGO WA MUKECURU UKUNDANA NA SAFI TECK


text:
Abayobozi b'ibigo by'amashuri bishimira ko bahawe ibikoresho bizabafasha guteza imbere ikoranabuhanga mu mashuri, ubushakashatsi ndetse bikanaborohereza kwihutisha imirangire ya raporo.
Abayobozi babitangaje kuwa 21 Gashyantare 2021 mu muhango wo gushyikirizwa ku mugaragaro tablet 91 kuri buri kigo na mudasobwa 105 zashikirijwe GS Rusuzumiro yo mu murenge wa Kivu n' ibitabo 112 by'imfashanyigisho z'abarimu n'ibirimo inkuru zisomerwa abana byahawe ibigo bishya mu rwego rwo guteza imbere ireme ry'uburezi n'ikorabuhanga by'umwihariko.
Abayobozi b'ibigo baganiriye n'itangazamakuru bavugako ibi bikoresho byatanzwe kubufatanye bw'Akarere ka Nyaruguru, Ikigo cy'Igihugu gishinzwe Uburezi(REB) n'Umufatanyabikorwa USAID Soma Umenye bije bikenewe dore ko bizabafasha mu gutegura no gutanga raporo z'uburezi mu buryo bwihuse, gukora ubushakashatsi kandi bakabikora bitabasabye guhora bicaye mu biro cyangwa ngo bakore ingendo ndende.
Ntakirutimana Vincent, Umuyobozi wa GS Rusuzumiro avugako izi mudasobwa 105 zizagirira abanyeshuri akamaro kuko bizaborohera gusura urubuga rw'Ikigo cy'igihugu gishyinzwe uburezi bakahakura ibitabo n'amasomo abateganyirijwe
Aragira ati" Izi mudasobwa zifite akamoro kanini mu mu kuzamura imyigire n'imyigishiririze ndetse n'abaturage baturiye ishuri zishobora kubagirira akamaro babisabye mu buryo bukurikije mategeko. Abanyeshuri n'abanrimu bazabasha gukora ubushakashatsi ku masomo atandukanye ndetse banabashe gusura urubuga rwa interineti rw'Ikigo cy'igihugu gishinzwe uburezi kugira ngo bakureho ibitabo n'andi masomo abateganyirijwe(Digital contents) .Aabarezi bizaborohera mu gutegura amanota n'ibindi bijyanye n'ubuzima bw'ishuri."
Kugeza ubu Mu mashuri yo mu Karere ka Nyaruguru hari mudasobwa 12,176 zifashishwa mu mashuri abanza n'ayisumbuye mu rwego rwo guteza imbere ikoranabuhanga.


text:
Iki kibazo usanga aho kiri, ahenshi gituruka ku izungura ryakozwe nabi cyangwa ababa baraguze ubutaka n’abatari bene bwo mu buryo bunyuranyije n’amategeko.
Bamwe muri aba baturage baganiriye na IGIHE, bavuze ko n’ubwo baba barahawe ubutabera, hakigaragara akarengane kuko imitungo yabo baba baratsindiye baba batarayisubizwa kubera ababa barinangiye ntibayisubize, ibintu bavuga ko hari n’igihe haba haratanzwe ruswa ku bayobozi b’inzego z’ibanze.
Uwizeyimana Vestine n’abavandimwe be bavuga ko bamaranye ikibazo nk’iki imyaka igera kuri ine, bagifitanye n’uwari waraguze isambu na musaza wabo mu buryo bunyuranyije n’amategeko nyamara baratsindiye ubutaka basigiwe n’ababyeyi babo buherereye mu Mudugudu wa Kabindi Akagari ka Kidakama mu Murenge wa Gahunga.
Yagize ati"Iyi sambu yacu yaguzwe na Twahirwa Jean, ayigura na musaza wacu mu buriganya, twaraburanye turatsinda muri 2017, umuhesha w’inkiko aduhesha iyo sambu ariko kugeza n’ubu ntiturayibona kuko Twahirwa yanze kuyivamo. Bamaze kuduhesha iyi sambu yacu, twagiye kuyihinga tujyanayo n’imbuto y’ibigori, twatunguwe n’uko icyo gihe haje inzego z’Umurenge hari na Gitufu wa Gahunga na Polisi badukuramo baravuga ngo tuzajye kurega yewe ngo banadufunga.
Uwiringiyimana Beatrice na we bavukana yagize ati" Isambu twarayitsindiye mu Rukiko Rwisumbuye rwa Musanze turanayigabana nk’abakobwa twavukanaga ariko kuva 2017 ntitwari twayihabwa, turifuza ko ubuyobozi bwadufasha tugahabwa isambu yacu tukayihinga"
Imanaturikumwe Vincent ni umuturanyi w’uyu muryango wemeza ko iyi sambu ari ay’aba bakobwa koko, we yagize ati " Uyu murima ni uwabo n’ubwo batabonye umwanya wo kuwuhinga kuko babusigiwe n’ababyeyi babo baza no kuwugabana bamaze kuwutsindira".
Twahirwa Jean uvugwa kuba yaranze kuva muri iyi sambu ngo isubizwe ba nyirayo, yagize ati " Njyewe ubutaka nabuguze na musaza wabo afite ibyangombwa, niba warabirebye neza mu manza zabaye ntaho ngaragara bo baziburaniye nk’imiryango, abo rero ibyo bavuga ntabwo ari ukuri".
N’ubwo nta mibare igaragaza neza ababa bafite ibibazo bijyanye n’uko kwigomeka ku myanzuro y’inkiko mu Karere ka Burera, usanga hari igihe hari abaturage bazindukira kuri aka Karere bagiye gushaka umukozi utanga ubufasha mu by’amategeko ( MAJ) ngo abafashe mu bijyanye n’amategeko.
Umusaza witwa Bizimana Anaclet ni umwe muri bo wo mu Murenge wa Butaro twahasanze, yagize ati" Njye naje hano nje gushaka umukozi wa MAJ ngo bamfashe kuko maranye ikibazo igihe kirenga imyaka ibiri naratsindiye umurima wanjye ariko uwawufatiriye yanze kuwumpa ngo azashoramo amafaranga yose ashoboka ariko nywubure, ubu nibwo ngeze aha ngo ngishe inama kuko sinahangana n’uwo mugabo dufitanye ikibazo"
Umuyobozi w’Akarere ka Burera, Uwanyirigira Marie Chantal yavuze ko ibi bibazo bigiye gukurikiranwa bigakemurwa kandi ko nta muntu n’umwe wemerewe kwigomeka ku myanzuro y’inkiko.
Yagize ati "Nasabye Umunyamabanga Nshingwabikorwa w’umurenge gukurikirana iki kibazo tukamenya neza uko giteye kugira ngo tubashe kugikurikirana neza no gufasha umuturage dushingiye kucyo itegeko riteganya. Ubundi nta muntu ukwiye kwigomeka ku myanzuro y’urukiko, aho kwigomeka iyo atanyuzwe n’imyanzuro ajuririra urukiko rwisumbuye ariko iyo atsinzwe urubanza rukarangizwa ibyemezo biba bikwiye gushyirwa mu bikorwa"
Mu gitabo cy’amategeko giteganya ibyaha n’ibihano mu Rwanda cyo kuwa 30 Kanama 2018, mu ngingo ya 262 havuga ko "Umuntu wese utesha agaciro igikorwa cyangwa icyemezo cy’inzego z’ubutabera mu buryo busagarira ububasha cyangwa ubwigenge bwazo, hakoreshejwe amagambo, ibyanditse, amashusho cyangwa ibikorwa ibyo ari byo byose, aba akoze icyaha.
Iyo abihamijwe n’urukiko, ahanishwa igifungo kitari munsi y’umwaka umwe (1) ariko kitarenze imyaka ibiri (2) n’ihazabu y’amafaranga y’u Rwanda atari munsi y’ibihumbi magana atatu (300.000 FRW) ariko atarenze ibihumbi magana atanu (500.000 FRW) cyangwa kimwe gusa muri ibyo bihano".


text:
Tom Ndahiro: Jenoside ibuza abantu kurira, iragatsindwa mu Rwanda n’ahandi
Iyi nyandiko ikomoka mu kiganiro nigeze gutanga twibuka Abatutsi biciwe i Nyanza ya Kicukiro ku itariki ya 11 Mata 2016. Muri icyo kiganiro nibanze ku cyo ntekereza ku bubi n’ingaruka by’icyaha cya Jenoside.
By’umwihariko nibanze ku kintu gitera abantu kugwa ikinya. Byanyibukije inyandiko ya Shabakaka Vincent yanditse mu 1992 akayita “…Kuba Umututsi ni ubutwari buhambaye”
Politiki n’Ingengabitekerezo bya Jenoside byabujije ba nyiramukubitwa kuba abantu
Ingengabitekerezo ya Jenoside ifite amateka maremare mu buzima bw’igihugu cy’u Rwanda. Utamenye ayo mateka ntiwamenya uburyo urwanya iyo ngengabitekerezo. Muri ibyo twibuka bikanandikwa mu itegeko-nshinga ni icyaha cyakozwe, abagikorewe n’amateka yuje ubugome yabiteye. Ayo mateka akaba ari na yo soko y’ingengabitekerezo ya Jenoside.
Ububi bw’ingengabitekerezo ya Jenoside ni uko ari yo yica. Iby’imihoro, amasasu na za grenade ni ibikoresho gusa. Mbere yo kwica abantu benshi mu buryo butangaza isi, mu Rwanda kimwe n’ahandi hose hakozwe icyo cyaha cy’ubugome, ingengabitekerezo ya Jenoside ibanza kwica ba nyiramukubitwa. Ikibica ni politiki y’igihugu ishingiye kuri iyo ngengabitekerezo kirimbuzi, ni imvugo n’ibikorwa byayo bibica bahagaze. Iyo ngengabitekerezo ni nayo irema ikanatoza abicanyi, kuko nta muntu uvukana umugambi wa Jenoside.
Abakora Jenoside, n’ubwo baba bagaragaza ubuzima bw’umuntu usanzwe, baba bafite uko bapfuye mu myumvire n’imitekerereze. Ibi ni ukuri, cyane cyane iyo urebye uko byagenze mu Rwanda aho abicanyi bishe abo bafitanye isano ya hafi, inshuti magara zabagiriye akamaro, n’abaturanyi bababaniye neza bakabatabara muri byose mu gihe bibaye ngombwa.
Mu gihe cyose cyo kwibuka, n’igihe cyose, ni byiza kwibuka ko Ingengabitekerezo ya Jenoside mu Rwanda yishe u Rwanda, ikica Ubunyarwanda, ikanica Umunyarwanda. Yashenye igihugu cy’u Rwanda rutarabona ingirwa bwigenge, bikomeza na nyuma y’iyo ngirwa bwigenge.
Iyo ngengabitekerezo yararudindije, irutesha agaciro imbere y’amahanga kuko abanyapolitiki ba PARMEHUTU babaye aba mbere ku mugabane wa Afrika kugaragaza ko bakeneye gukomeza gutegekwa n’umukoloni. Ibuka kandi wibaze ya “VIVE LA BELGIQUE” ya PARMEHUTU, mu gihe ahandi bavugaga ngo Umukoloni n’abavire mu bihugu!
U Rwanda rwaradindiye cyane kubera ivangura no gucinyiza bamwe mu bana barwo ngo ni politiki y’iringaniza cyangwa yo kurengera rubanda nyamwinshi. Ntako u Rwanda rwari kureka kudindira, n’abantu barwo gucupira, mu gihe umwana yaburaga ishuri atabuze ubwenge. Umuswa akabona ishuri agendeye ku butoni bushingiye ku bwoko cyangwa akarere aturukamo. Umukuru akabura akazi atabuze ubushobozi. Umunyarwanda wakubatse u Rwanda akarwirukanwamo cyangwa akangara, yabujijwe aho akwirwa mu gihugu cye.
Ubunyarwanda bwarabuze hasigara icyiswe ubwoko. U Rwanda rwakabonye ubwigenge nyabwo, rwaheze mu bwiko bwa “Gahutu Ganza — Rwanda ni iyawe” Indirimbo iba “Turatsinze ga ye”! Iyi ntsinzi itari yo, ntaho itaniye n’umuntu wataye ubwenge agashimishwa no kwivuruguta mu mwanda n’inzarwe nk’ingurube y’ishyamba mu gihe cy’impeshyi.
Ubutegetsi bwa PARMEHUTU n’ubwabusimbuye bwa MRND-CDR bwahinduye igihugu kiba icya bamwe gusa abandi bagituramo nk’abacakara. Abatutsi baba mu gihugu cyabo nk’abahashyi, ndetse bakibamo bitwa abanzi! Politiki iba iyo kwita Umuhutu Umunyarwanda, Umututsi akitwa inyangarwanda. Umuhutu yitwa Sebahinzi, Umututsi yitwa Inyenzi, kuko atari kwitwa Sebatunzi nta matungo agira ntanagire n’aho atungira. Hagati aho Abatwa bo babura aho babarizwa!
Iyo hataba kwisuganya kw’abanyarwanda bibumbiye mu mutwe witwa Inkotanyi ngo wange ayo mateshwa atanya abana b’u Rwanda, u Rwanda rwari kubaho ku ikarita y’isi gusa atari igihugu!
Iyo ngengabitekerezo navuze, yishe umunyarwanda ari byo nshaka gutindaho. Tujyane mu rugendo nanyuze! Urwo rugendo ntirugarukira mu 1994 ahubwo ni ibyo nibajije nshingiye kubyo nabonye, nasomye nkanabyumva mbere na nyuma y’uwo mwaka.
Umututsi yagaragaraga ko ariho kandi yarishwe ahagaze
Reka nkomereze ku kwicwa kw’umunyarwanda wiswe UMUTUTSI! Wishwe ahagaze kugeza ubwo umugambi ubaye uwo kumurimbura ku isi! Natekereje ku kintu cyitwa amarira. Kurira n’amarira ni ikimenyetso cy’bumuntu n’umuntu muzima.
Reka mvuge amarira. Kuvuga iby’amarira si uburondogozi. Ndabitindaho kuko Abatutsi bari barabuze amarira. Abana benshi iyo bakivuka bararira. Kurira bikaba bifasha uruhinja rukivuka gufungura ibihaha ngo rubone uko ruhumeka neza. Aho umubyeyi bategereje ko abyara, iyo bumvise umwana arize bavuza impundu kuko aba abyaye umwana muzima.
Kimwe mu byereka umubyeyi ko umwana arwaye, ni uko arira umwanya muremure nta kintu kigaragara abuze cyangwa akeneye. Icyo bivuze, ni uko amarira atari ibitembamubiri bisanzwe. Umwana ntaba azi ko arira nk’uburyo bwo kuvuga ikimuri ku mutima, kuko umutima we uba utarabasha gusobanura amagambo.
Ku mwana, kurira ni imvugo. Amarira ni ijambo ryuzuye kandi risobanutse! Kurira by’umwana ni nk’aho umukuru yagafashe ijambo akavuga ati “nyamuneka mbabajwe n’iki, ndashaka iki n’iki cyangwa mwamfashije iki”.
Umwana arira aho yakavuze, amarira agatemba kugeza ubwo ayatangiriza ururimi nk’umureko, akumva akunyu karimo. Rimwe na rimwe ayo marira akamuhoza. Akenshi hari ubwo umwana arira yabona ntawe umwitayeho ngo amuhoze akibwiriza agahora.
Umwana arizwa n’uko hari ikimubabaje ashaka kugaragaza cyane ko yakwitabwaho. Ayo marira akagabanuka uko umuntu agenda akura, kuko kurira atari imvugo yumvikana, ahubwo kuvuga icyo ashaka ari byo byumvikanisha ikimubabaje cyangwa ikimushimishije.
Uko umwana akura iyo akomeje kujya arira babyita kwiriza. Abantu baba babona ko nk’aho yagakoresheje imvugo ngo asobanure icyo ashaka, akoresha kurira. Naho ku mwana muto ntibabyita kwiriza kuko biba bimukwiriye. Gukura kw’umuntu rero bitandukana no kwiriza.
Umukuru iyo abonye umwana arira aratabara akamubaza ikimuriza. Ibyo bigaterwa n’impuhwe zo kudashaka ko umwana arira agahogora. Umunyarwanda wise umwana we Mudahogora, ni ukumutongera ko narira atazabura umuhoza. N’andi mazina nk’Umuhoza, afitanye isano no guhoza uwababaye cyangwa urira. Umwana ararira, abamuri hafi bati ihorere.
Amarira y’ibyishimo
Ku bakuru naho, nibura amarira abunga mu maso n’ubwo adatemba ku matama ngo umuntu ayarekeshe ururimi nk’umwana. Kenshi umuntu arwana no kuyahanagura ngo atamugera mu kanwa akamusubiza i bwana.
Hari amarira y’amarangamutima. Mu bantu benshi, hari abishima cyane amarira agashoka nta rutangira. Ikiniga kikajwigiriza umuhogo mu ijosi kubera ibyishimo. Inshuti zitaherukanaga hakaba ubwo zirira ugasanga umuntu yarigase amarira ya mugenzi we. Ayo ni amarira y’ibyishimo yo gahoraho.
Amarira y’ibyishimo abaho cyane. Tuyabona nko mu bukwe bw’Abanyarwanda, cyane cyane iyo bariza abageni b’abakobwa. Umukobwa bakamuririmbira uturirimbo tumwibutsa urungano, tukamwibutsa ko agiye ahandi atamenyereye, ataye abo yabyirukanye nabo.
Ugira utya ukabona umugeni araturitse ararize, umugabo we n’umuranga we bamushagaye bagafata agatambaro bakamuhoza biturutse ku uri hafi ye cyangwa uwabibonye mbere. Ni mu muco wa kinyarwanda usanzwe.
Ntabwo wamenya ko kurira kw’uwo mugeni biterwa no kubabazwa n’abo asize, cyangwa ari ugushimishwa n’aho agiye. Ibyo ari byo byose ari abarilimbira umugeni, ari umugeni ubwe, ntawe uba yanga undi. Igihe cyose ayo marira akurikirwa n’ibitwenge.
Ku bageni ba kera twumva ko hari ubwo umugeni bamushyingiraga ku muntu atanazi. Umugeni bikamutera ubwoba ndetse amarira agashoka n’induru akayidehera. Bamuhozaga bamubwira bati urakuze ntukiri umwana, wirira wihogora ufite umugabo na nyokobukwe bazaguhoza. Bakanamuhoza bagira bati ihorere uzabyara nawe ubone abo uhoza. Ubwo butumwa yarabwumvaga urugo akarwubaka akabyara akuzukuruza.
Ubuhamya butarimo amarira
Muri iyi myaka 24 ishize Igihugu n’isi bimaze twibuka Jenoside yakorewe Abatutsi, numvise ubuhamya bwinshi bw’abacitse ku icumu ry’iyo Jenoside. Muri ubwo buhamya, abacitse ku icumu, nka ba nyiramukubitwa, bavuga ubugome bwabakorewe harimo kwicwa urupfu rukabanga. Bakavuga ibyababayeho n’ibyabaye ku babo harimo kwicwa, ahanini bishwe nabi. Ubuhamya bw’abakuru muri bo, ahenshi buhera kure kugeza muri cya gihe cy’iminsi ijana.
Icyo nitegereje nkabona muri ubwo buhamya, ntaho wumva umuntu akubwira ibyamubayeho, ibyamukorewe, cyangwa ibyo yabonye, ngo wumve avugamo ko hari igihe yarize cyangwa umuntu bari hamwe ahigwa warize.
Yewe, ni na gake cyane wumva mu buhamya ko n’abana barize. Mwibaze impinja zifite ababyeyi bahigwaga, ukumva ko batarariraga! Bakaruca bakarumira kandi hari impamvu nyinshi zagatumye barira. Ari inzara ari inyota ari no kurara rwantambi!
Nta mubyeyi wonsa wabona amashereka yo konsa azi ko kubaho kwe bigenwa n’Interahamwe. Honsa umubyeyi ufite ibyishimo n’icyizere. N’impinja zonkaga ba nyina bapfuye ntibariraga kubera ko babuze icyo bakura mu ibere ryumye! HARI ABANA BABAYEHO BARABAYE MURI UBWO BUZIMA! Jenoside yari yarabateye ikinya kitari ingusho.
Harya, mu gihe cyo kwibuka Jenoside yakorewe Abatutsi, abanyarwanda bibuka ko ari Umunyarwanda wicwaga yicwa n’undi batagira icyo bapfa uretse icyiswe ubwoko bwazanywe na kavantara bugahabwa ikuzo na PARMEHUTU n’byayikomotseho? Ibyo ni byo byatumaga abantu batarira. Barire se baririra he baririra nde?
Ibyo numvise muri ubwo buhamya, kandi bwinshi, ari mu buzima busanzwe butarimo Jenoside, ni agahinda n’intimba byariza umuntu umunsi ukira ugahereza n’undi. Benshi muri abo batanga ubuhamya, ntibarira. Abarira ni ababwumva bishyira mu mwanya w’abahigwaga n’abishwe. Baba bagifite cya kinya.
Ese byumvikana bite ko uwabaye muri ubwo buzima bubi bikabije hatabamo kurira? Rimwe ukumva uwacitse ku icumu asobanura uburyo yarokotse, birimo no gukizwa no kuryamirwa n’imirambo. Ukibaza uti ni kuki adahuza akababaro ke ngo gaturitse imitsi y’amaso ngo izane amarira? Impamvu irahari.
Ubuhamya bwa ba nyiramukubitwa barokotse Jenoside, buba buremereye ku buryo n’amarira asanzwe atari yo yashoka, ahubwo niba hari igitemba kiva mu maso, hakwiye kuba haza amarira avanze n’amaraso! Siko bigenda ariko. Uko kutarira ku bagize agahinda n’intimba ntagereranywa byatumye nibaza byinshi byanshubije kure.
Harya ubundi amarira ni iki?
Baca umugani ngo ‘amarira y’umugabo atemba ajya mu nda’. Muri uyu mugani umugabo si igitsina ahubwo ni uwihangana, akarira make agahora. Cyangwa, ntanarire rwose.
Ariko Rwanda, aho uzi AMARIRA ahera mu bantu bapfushije ababo batagira ingano nabo bakabaho batariho? Abanyarwanda bibuka ko hari igihe mu Rwanda amarira y’Abatutsi yakamye? Ayo marira yaheze mu bantu ni ayo kwibukwa kuko ubwayo ni ubuhamya bwihariye.
Mu Rwanda, uwitwaga Umututsi, guhera ku wa 7 Mata 1994, yabonye abe bicwa urubozo ntiyarira araceceka. Umubyeyi akabona bamutemera ikibondo/ibibondo imbere ye ntarire, kuko nta jwi yabashaga kubona ryarenga umuhogo.
Harya amarira adasesekaye aho ngaho, ni urukundo ruke, cyangwa ni agahinda kadasanzwe? Niba akababaro na ko kazana amarira, akababaro karenze kwicirwa umubyeyi ubireba, umwana wawe agatabwa mu cyobo cyangwa mu mugezi akiri muzima ubireba, nturire, amarira aba ari he? Amarira yagiye he koko?
Amarira nasanze ari ay’ibyishimo kurusha agahinda. Amarira akabamo urukundo kurusha urwango. Amarira abamo icyizere kurusha kwiheba! Nta marira y’agahinda n’intimba bikabije.
Amarira aratemba umuntu yapfushije uwe yarwaje, akamwitaho, akanamwihambira. Ariko, uwo muntu ntarizwe no kwicirwa abe mirongo ine, mirongo itanu, ijana n’amagana mu gihe gito cyane. Uwiciwe benshi muri Jenoside mu minsi ibiri, akabimenya, amaso ye yarumye! Ese agahinda karakabya kagakamya amaso? Igisubizo cyaba ari yego! Erega umutima n’amaso biba byarahuye na cyumya!
Ubusanzwe amarira ahambura umutima, akanahuza imitima y’abantu. Icyo kikaba ari cyo gituma ubona hari urizwa no kubona undi arira. Ariko ubundi uwicwaga n’uwiciwe muri Jenoside bari kurira bigashoboka?
Politiki ishingiye ku ngengabitekerezo ya Jenoside yakamije amarira
Umuntu arira hari uwo aririra. Mu byago bisanzwe umuntu ararira akabona abamuhoza. Babyita gufata mu mugongo. Muri icyo gihe cya Jenoside, uwahigwaga ngo yicwe abakamuhojeje babaga bishwe, abandi ari abamukoba cyangwa nawe bashaka kumwica. Umututsi wagiraga amahirwe akabona umuhisha, kubw’umutekano w’umuhishe ntiyifuzaga kubona no kumva amarira ye. Nta nayo ga!
Icyo kintu cyakamije amarira y’Abanyarwanda nasanze kiremereye cyo gatsindwa! Uwarokotse kubera ko yari munsi y’imirambo, ntiyarize. Yari kurira se ngo imirambo y’abe imwumve? Ngo mugenzi we wihishe se amutabare? Umukobwa wasambanyijwe n’ubonetse wese ntiyarize. Nanze kubyita “ku ngufu” kuko ingufu bivuga imbaraga. Nta mukobwa wari utegereje kwicwa wagiraga imbaraga. Abamukoreraga ibya mfurambi babikoreraga uwapfuye mu bitekerezo, n’icyizere, ariko agihumeka gusa.
Hari uwo baciye intoki, ibiganza cyangwa izindi ngingo ntiyarira. Yewe na nyuma yo kurokoka Jenoside nta marira yari ahari kuko ubuzima bwari buriho ntibwari ubwo kurira! Umuntu wisuganya mu bihe nk’ibyo bibi nta marira amubamo! N’ababasha kurira ubu ni uko bafite gihoza.
Iyo Inkotanyi zidatsinda, uwacitse ku icumu watorongeye mu mahanga yari kuririra nde ngo amwumve mu gihe umujenosideri ari we ufite ijambo mu Rwanda? Ibyo abantu bajya babyibaza koko? Uretse ko kubyibaza ubwabyo, no kubirota ubwabyo byaba nta nzozi mbi nk’izo!
Kwamburwa Ubumuntu
Uwababazwaga ntiyagombaga gutaka kuko ingengabitekerezo ya Jenoside yari yaramwambuye ubwo burenganzira bwo kugaragaza ko ababaye. Uhereye mu gihe cya PARMEHUTU Leta yari yarambuye Abatutsi ubumuntu. Kimwe mu byiciro by’ibanze bya Jenoside ni ukwambura ba nyiramukubitwa ubumuntu (dehumanization). Ibyo ni intambwe ya mbere yo kwica itsinda rya ba nyiramukubitwa bahagaze. Mu Rwanda byamaze imyaka igera kuri mirongo itatu n’itanu.
Umututsi yambuwe ubumuntu yitwa amazina y’indwara. Yiswe umufunzo yitwa umusonga! Umututsi yiswe ndarusuma yitwa umwaku! Ibyo nta marira byasiga mu muntu! Umututsi yiswe inzoka kandi inzoka ntirira. Yiswe inyenzi, yitwa umusundwe kandi ibyo nta marira bigira. Umututsi yiswe n’inda (iyi yo mu myenda cg mu mutwe) ubivuze ntiyabihanirwa kandi inda nta marira yayo nzi! Yaniswe n’ikirumirahabiri ye!
Ibyinshi muri ibi byigishijwe mbere y’uko u Rwanda rubona icyiswe ubwigenge na nyuma gato y’aho rububoneye. Mu mategeko icumi y’urwango ikinyamakuru Kangura cyigeze kwandika mu Ukuboza 1990, harimo irya munani iryihariye ribuza Umuhutu uwo ariwe wese kugirira impuhwe Umututsi! Waririra uwabujijwe kukugirira impuhwe ngo bigende bite? Mbere y’amategeko cumi ya Hassan Ngeze, hari harabanje aya Joseph Habyarimana Gitera.
Uririye utagomba kumugirira impuhwe bimutera umujinjya, kuko atangira kwibaza ibyo urimo. Abona ari ugukabya ubutesi cyane ko bigishaga ko n’amazina Umutesi ari amatutsi! Ni bibi kurusha ibya wa mugani ngo ‘Ubyinira Umwami utagushaka akakwita umusazi.’
Iryo tegeko ribuza Abanyarwanda bamwe kutagirira impuhwe abandi ryaje ryuzuza ibyo kubatesha agaciro bitwa ubukoko n’indwara hiyongeraho n’amategeko yigisha ko umubano hagati y’Umuhutu n’umwanzi we Umututsi udashoboka kubera kamere mbi y’Umututsi by’umwihariko ubushukanyi n’ibindi bisa nabyo.
Ubwicanyi ndengakamere bwakorewe Abatutsi bwanibasiye n’Abahutu bishe itegeko ribabuza kutagirira impuhwe Umututsi. Jenoside yakorewe Abatutsi mu Rwanda muw’1994, hari hashize imyaka hafi mirongo itatu, umuPARMEHUTU Anastase Makuza abwiye Abatutsi ngo nibahunge cyangwa bahore nibibananira bahore. Abakuze bazi ibyo ntawari kurira agomba guhora cyangwa kuruca akarumira agahebera urwaje.
Munyarwanda w’ubu n’uw’ejo, menya kandi wibuke ibyo, ufate icyemezo. Icyo cyemezo si ikindi, ni ukurwanya Jenoside!
Iyi nkuru yanditswe n’Umushakashatsi kuri Jenoside : Tom Ndahiro
Inkuru zijyanye na: Kwibuka27
- Iterambere rya Adrien Niyonshuti mu magare: Hari uwo yashakaga kumara agahinda yatewe na Jenoside (Ubuhamya)
- Sogokuru yahimbye ‘Nzataha Yeruzalemu Nshya’ yiyumvamo gutaha - Umwuzukuru wa Rugamba Sipiriyani
- Abantu 18 bafunzwe bakekwaho ingengabitekerezo ya Jenoside
- Prof. Duclert avuga ko nta ruhande yabogamiyeho mu gukora Raporo yashyikirije Perezida Kagame
- Amategeko avuga iki ku butumwa bupfobya Jenoside kuri Twitter, WhatsApp na Facebook?
- Prof. Gambari uherutse gushimwa na Perezida Kagame ni muntu ki?
- Ubuhamya: Ku ishuri yikorejwe imitumba kenshi ngo bagiye ‘guhamba’ Rwigema
- Abanyarwanda baba muri Senegal n’inshuti zabo bibutse Jenoside yakorewe Abatutsi
- REG na WASAC bibutse abari abakozi ba ELECTROGAZ bishwe muri Jenoside
- Abayobozi bo hirya no hino ku Isi bifatanyije n’u Rwanda mu #Kwibuka 27
- Nta kindi gihe u Rwanda rwaranzwe n’ubumwe nk’ubu - Perezida Kagame
- Perezida Kagame na Madamu bacanye urumuri rw’icyizere rutangiza #Kwibuka27
- Ubuhamya kuri Jenoside ni kimwe mu bisigasira amateka yayo - CNLG
- Imibiri ishyinguye mu rwibutso rwa Kivumu muri Rutsiro igiye kwimurirwa mu rwa Nyundo
- #Kwibuka27: Reba uko byari bimeze muri Kigali Arena ahari hateraniye abayobozi bakuru (Amafoto + Video)
- Hari icyo u Rwanda ruzavuga kuri Raporo igaragaza uruhare rw’u Bufaransa muri Jenoside - Perezida Kagame
- Amakipe n’amashyirahamwe y’imikino yageneye Abanyarwanda ubutumwa bujyanye no #Kwibuka27
- Abapolisi bari muri Sudani y’Epfo bibutse Abatutsi bazize Jenoside mu 1994
- Kwibuka ni ngombwa kuko bidufasha kwiyubaka - Dr Bizimana J. Damascène
- Senegal ifite umwihariko kuri Jenoside: Umusirikare wayo yishwe atabara Abatutsi – Amb. Karabaranga
Ibitekerezo ( 1 )
Kwica umuntu waremwe nu ishusho y’Imana,ni nko kwica Imana ubwayo.Nkuko Ibyakozwe igice cya 17,umurongo wa 26 havuga,abantu twese duturuka ku Muntu umwe.Icyo Imana yizeza abantu,nuko mu isi nshya dusoma muli 2 Petero igice cya 3,umurongo wa 13,nta Ronda-bwoko rizabamo,kubera ko ku munsi wa nyuma,Imana izakura mu isi abantu bose bakora ibyo itubuza,igasigaza mu isi abayumvira gusa nkuko Imigani 2,imirongo ya 21 na 22 havuga.Kugirango tuzabe muli iyo Paradizo iri hafi,icyo Imana idusaba twese,nuko tutahera mu gushaka ibyisi gusa,ahubwo tukabifatanya no gushaka Imana,mbere yuko uwo munsi w’imperuka uza.


text:
Ishami ry'Ubuzima mu Karere ka Rusizi rifasha mw’ishyirwa mu bikorwa rya za gahunda za Leta zijyanye n' Ubuzima, mu Karere. Iri shamii ry’ubuzima rishinzwe guteza imbere ubuvuzi, kuringaniza imbyaro, kwirinda indwara, gukurikirana ubuzima bw’abana n’ababyeyi, imirire ndetse n’ ubwisungane mu kwivuza bw’abaturage b’ Akarere.
Kugeza mu mwaka wa 2018, Akarere ka Rusizi gafite Ibitaro 2: Gihundwe na Mibirizi n’ Ibigo Nderabuzima 18 biri mu Mirenge 17 kuko mu murenge wa Kamembe hari ibigo nderabuzima 2. Umurenge wa Gihundwe nta kigo Nderabuzima ufite ahubwo ifite amavuriro (Health Posts).Mu karere hose kandi hari amavuriro 37(Health Posts) abarizwa mu mirenge 18 igize Akarere.


text:
Isomo rya 1: Abanyaroma 4,20-25
Bavandimwe, Abrahamu ntiyigeze acogora mu kwemera areba umubiri we washaje — yakabakabaga imyaka ijana — n’inda ya Sara yumiranye, kuko urupfu rwari rwarabatashye bombi. Ntiyabura ubwizere ngo ashidikanye isezerano ry’Imana, ahubwo akomezwa n’ukwemera maze yiragiza ikuzo ry’Imana. Yiyemeza rwose ko ishobora kuzuza icyo yasezeranye. Ni yo mpamvu ibyo byatumye agirwa intungane. Nyamara si we wenyine byandikiwe ko ukwemera kugeza ku butungane; natwe ni uko bizamera, twe twemera Uwazutse mu bapfuye, Yezu umwami wacu, watangiwe ibyaha byacu, akazukira kutugira intungane.
Indirimbo: Luka 1,69-70, 71-72, 73-75
Yatugoboreye ububasha budukiza
mu nzu ya Dawudi umugaragu we,
nk’uko abahanuzi be batagatifu
bari barabitumenyesheje kuva kera
ko azadukiza abanzi bacu,
akatugobotora mu nzara z’abatwanga bose.
Yagiriye impuhwe ababyeyi bacu,
maze yibuka isezerano rye ritagatifu,
ya ndahiro yarahiye Abrahamu umubyeyi wacu,
avuga ko namara kutugobotora mu maboko y’abanzi bacu,
azaduha kumukorera nta cyo twikanga,
turangwa n’ubuyoboke hamwe n’ubutungane,
iminsi yose y’ukubaho kwacu.
Ivanjili ya Mutagatifu Luka 12,13-21
Nuko umwe muri rubanda abwira Yezu ati «Mwigisha, mbwirira umuvandimwe wanjye tugabane umurage wacu.» Ariko we aramusubiza ati «Wa muntu we, ni nde wangize umucamanza wanyu cyangwa ngo mbagabanye ibyanyu?» Yungamo ati «Muramenye, mwirinde kugira irari ry’ibintu, kuko n’aho umuntu yatunga ibintu byinshi bite, nta bwo ari byo byamubeshaho.» Nuko abacira uyu mugani, ati «Habayeho umuntu w’umukungu wari wejeje imyaka myinshi. Aribaza ati ‘Ndagira nte, ko ari nta ho mfite mpunika imyaka yanjye?’ Nuko aribwira ati ‘Dore uko ngiye kubigenza: ndasenya ibigega mfite, nubake ibindi bibiruta; mpunikemo ingano zanjye n’ibindi bintu byanjye byose. Maze nzibwire nti: dore mfite ibintu byinshi mpunitse, bizamaza igihe kirekire; ubu ngiye kuruhuka, ndye, nywe, ndabagire.’ Ariko Imana iramubwira iti ‘Wa kiburabwenge we, muri iri joro uri bunyagwe ubuzima bwawe. Ubwo se ibyo wahunitse bizaba ibya nde?’ Nguko uko bimerera umuntu wikungahaza ubwe, aho guharanira ubukungu buva ku Mana.»